###### Stema%20(100px) Prova14

**Republika e Kosovës Komuna e Gjilanit**

**Republika Kosova Opstina Gnjilane**

**Republic of Kosovo Municipality of Gjilan**

 **Gilan Belediyesi**

**EKSTRAKT**

**Nga procesverbali i mbledhjes së Kuvendit Komunal e mbajtur me datën 11.02.2021 në ora 10:00 në sallën e KK-së, me këtë:**

**R E N D P U N E**

1. Konstatimi i prezencës së anëtarëve të Kuvendit
2. **Rekomandimet e Komitetit për Politikë dhe Financa:**
	1. **Draft Rregullorja (KGJ) Nr.1/2021 për përkujdesjen dhe mbrojtjen e fëmijëve**
	2. **Draft Statuti i Qendrës Kulturore Evropiane në Komunën e Gjilanit**
	3. **Propozim vendimi për plotësimin dhe ndryshimin e kushteve ndërtimore në Zonën Blloku “B 4” në kuadër të Planit Rregullues Urban “Kodra e Thatë” në Gjilan**
	4. **Propozim vendimi për ndryshimin dhe plotësimin e vendimit 01. Nr.016-97319 të datës 18.09.2017 për ndryshimin e destinimit të planifikuar në një pjesë të parcelës kadastrale Nr.5206-0 në kuadër të Planit Rregullues Urban “Livadhet e Arapit” në Gjilan**
	5. **Propozim vendimin paraprak për dhënien në shfrytëzim afatgjatë (nga 15-99 vite) të pronave të paluajtshme të Komunës përmes procedurave të Shprehjes së Interesit**
	6. **Propozim vendimin për formimin e Komisionit vlerësues të ofertave**
	7. **Ndarja e mjeteve financiare për deshifrimin dhe përkthimin e mbishkrimeve në Gjuhën Osmane në gur-varret në Regjionin e Anamoravës (Gjilan, Viti, Kamenicë)**
	8. **Informatë për suksesin në gjysmë vjetorin e parë të vitit shkollor 2020/2021 dhe fillimin e gjysmë vjetorit të dytë**
3. **Të ndryshme**
4. **Konstatimi i prezencës së anëtarëve të Kuvendit**

**Përveç anëtarëve të kuvendit në mbledhje prezantuan:** Deniza Limani,Sali Fazliu, Naser Korqa, Bekim Bajrami, Nazim Gagica, Sami Spahiu, Nevzat Rushi, Bardhyl Syla dhe mediat e shkruara dhe ato elektronike.

**Mungoi:** Imran Thaqi.

**Pyetje dhe përgjigje**

**Shpresa Kurteshi-Emini:** atëherë po e hapim 30 minutëshin për pyetje nëse keni.

**Nevzat Isufi:** pyetje për kryetarin e Komunës z. Lutfi Hazirin, nënkryetarin e Komunës Arbër Ismajlin, kryesuesen e Kuvendit znj. Shpresa Kurteshi, komisionit për ankesa dhe parashtesa, komisionit për shqyrtimin e ankesave për emërimin e rrugëve, z. Bardhyl Syla dhe anëtarëve të tjerë të komisionit.

Pyetja ka të bëjë me kërkesën e banorëve të lagjes së Smakajve, përkatësisht të familjeve Arifajve, Hazirajve dhe Limanajve. Pra, ka pasur 32 banorë që kanë nënshkruar këtë kërkesë më 19.05.2019, pasi që një ditë më parë pjesërisht ishin vendosur tabelat me emrat e rrugëve, e për rrugën e tyre banorët kishin ankesë. Pasi që kjo kërkesë nuk ka marrë përgjigje përkatëse me shkrim, nga parashtruesi i kërkesës Nezir Neziri, është kërkuar që të bëjë kërkesë individuale dhe ai këtë e ka bërë, përsëri nuk i është dhënë përgjigje me shkrim, por i është thënë se kjo kërkesë është zgjidhur, por që duhet të pres derisa fituesi i tenderit të punojë tabelat tjera, madje anëtari i komisionit për emërimin e rrugëve ia ka mundësuar ankuesit Nezir Neziri që ta porosis në Klinë tabelën me emër të ri të rrugës, por që pala ta paguante njëherë vet atë pastaj do ia kompensonin. Pra diku pas një muaji tabela është marrë nga pala dhe është sjellë në Drejtorinë e Urbanizmit. Më 30 qershor të vitit 2020 zyrtarë të DU kanë shkuar në Cërrnicë dhe kanë ndërruar emrin e rrugës nga Sylejman Sylejmani në Mulla Mustafë Neziri. Mirëpo ky ndërrim ka zgjatur vetëm 3 ditë, nga se të njëjtit kanë ndërruar përsëri tabelat dhe duke i kthyer në gjendjen e mëparshme. Të gjitha këto veprime janë bërë, por palës asnjë përgjigje me shkrim nuk i është dhënë në 7 kërkesat e saj deri më sot.

Dhe së fundi pala e pa kënaqur të gjitha kërkesat i ka zyrtare, të protokolluara e tani së fundi i është drejtuar edhe Ministrisë së Administrimit dhe pushtetit lokal, e cila i është drejtuar kryetarit të Komunës, por deri tash si edhe në kërkesat tjera kryetari i Komunës nuk ka bërë asnjë zgjidhje.

Pra, kemi hyrë në vitin e tretë e palës nuk i jepet përgjigje e as zgjidhje. Shtrohet pyetja për çka shërben komuna, që s’u përgjigjet qytetarëve të vet, as në kërkesa, as në peticione, dua të di pse ka ndodhur kjo dhe kur do të marrë përgjigje pala, qytetari që ka shtruar kërkesën? Dua një përgjigje serioze dhe mos u përpiqni të pështillni siç e keni shprehi.

**Arbër Ismajli:** profesor kemi takuar palën disa herë edhe unë personalisht e kam takuar, emërtimi i rrugës është emërtuar prej fillimit me atë emër, mandej gjatë procesit ne si komunë, si ekzekutiv dhe si legjislativ kemi formuar komisionin për shqyrtimin e ankesave të mundshme për.me pa se çka mundemi të bëjmë, ndërkohë pala në fjalë nuk është ankuar në afatin ligjor për aq sa kam unë informata në kohën kur është dashtë dhe kur ka qenë afati i ankesave i hapur,

Komisioni që ka punuar nuk ka mundur ta shqyrtoj ankesën e personit në fjalë, sepse nuk ka qenë në kohë dhe në afate ligjore.

Pastaj është tentuar me bisedua edhe me zyrtarët e Urbanizmit, ku nëse mua më ka ik diçka tregon drejtori i Urbanizmit, mirëpo krejt vizitat që kanë ndodhur ti po i përmend që personi në fjalë i ka pas me anëtarë të komisionit dhe nuk kanë efekt nëse zyrtarisht nuk është paraqitur kërkesa për ndryshimin e asaj rruge.

Është e vërtetë se është një tabelë me atë emër, mandej me ankesën e banorëve jemi detyruar për ta hequr këtë tabelë sepse ligjërisht rruga ka qenë e emërtuar ashtu siç ka vendosur komisioni paraprak.

Tentimet tona të vazhdueshme për me bind qytetarin nuk kanë pas efekt edhe normalisht që ka mundësi tash ai ka dërguar letra tjera përndryshe unë kam informacion gjithçka është e qartë dhe rruga e cila sot është e emërtuar, është kryer në procedurat e rregullta ligjore të një komisioni profesional që ka punuar në atë rrugë.

Unë besoj se edhe Bardhyli që ka qenë kryetar i komisionit për ankesa por edhe drejtori i Urbanizmit kanë pas kontakt direkt me personin në fjalë, dalin këtu dhe japin sqarime shtesë.

**Bekim Bajrami**: shumicën e sqarimeve i dha nënkryetari është e vërtetë që një punë që është bërë me dy komisione komunale, ku komisioni i parë vendimet i ka emërua dhe komisioni i dytë i ka shqyrtuar gjitha ankesat.

Sa e di unë kjo është zyrtare që e tha nënkryetari, tabela tash është e montuar ka mundur të ketë Nezir Neziri pakënaqësi se mua më kujtohet si rast përveç këtyre shkresave që i ka bërë ka qenë disa herë në Urbanizëm ku ka pas konsultime me anëtarët e komisionit dhe nuk është që nuk është trajtuar asnjëherë dhe është konsultuar mos të them me qindra herë është një rast qe 2 vite, po një qytetar është me ndikim më i vogël se sa një komunitet më i madh që është fshati apo krejt qyteti nuk mundemi me ndryshua për një interes, për një vlerë dikujt dhe ai emër që kërkohet është me vlerë por do t’i gjendet vendi edhe këtij personi që kërkohet me u nderu diku.

**Bujar Nevzati:** pyetjen e parë e kam për kryesuesen, pse seanca në muajin e kaluar nuk u mbajtën dhe pse e keni (lënë) vendos sot pse nuk e keni shty kur e ke shty deri tash pas zgjedhjeve?

Pyetja e dytë është për kamerat e sigurisë në qytet a janë duke funksionuar apo janë edhe këto si ai projekti i kioskave?

Pyetja e tretë është sot kalova ka qendra zejtare dhe e pash aty një kioskë që kish mbi aty sikur një kërpudhë, çka është tu ndodh me to?

Pyetja tjetër një shtyllë elektrike në Përlepnicë ka 2 muaj që është e dëmtuar, u rrëzua dhe s’keni ardhur me e rregullua?

Pyetja tjetër është po ashtu për lagjen time ku jetoj, është një rrugë aty afër “Reshat Ibrahimi”, gjitha rrugicat janë të emërtuara, vetëm aty e kanë vu (vendos) vetëm shtyllën, ndërsa tabela nuk u rregullua deri më sot, po ashtu një ankesë e kam nga qytetarët e lagjes Dardania I, qe 3 ditë nuk kanë ujë çka është duke ndodhur, janë duke e ndërruar ndonjë gyp aty, a çka po ndodh me atë gyp si do të funksionojnë ata qytetarë për disa ditë me radhë pa ujë?

Dhe pyetja e fundit është për drejtorin e Shëndetësisë ekziston një vendim i gjykatës kjo është në favor të punëtorëve të shëndetësisë, për paga jubilare e pyes drejtorin, si do t’i paguani shpenzimet administrative të gjykatës, a rrezikohet buxheti i QKMF-së nga ndonjë vendim i përmbaruesit dhe kur do t’i bëni pagesat tjera për paga jubilare?

**Nevzat Isufi:** nuk është vetëm një kërkesë e një individi janë 30 nënshkrime të banorëve të tri lagjeve të kësaj rruge, e dyta pse nuk i keni dhënë përgjigje negative pasi që kërkesa ishte pa afat, por nuk ju keni përgjigj me shkrim fare?

Si keni mu që organet zyrtare të shkojnë të vendosin tabelën tjetër pa vendim, pa përgjigje dhe përsëri shkojnë ta ndërrojnë?

Çfarë janë këto, ministria i ka pas këto shkresa dhe ka kërkuar nga kryetari i Komunës që të zgjidhet problemi i kërkesës së qytetarit për shkak se edhe ai i ka pas këto shkresa dhe ka mundur ta vërtetoj nëse janë pa afat ose jo?

**Arbër Ismajli:** profesor ka mundësi që na keqkuptove unë të thash që e kam takuar një individ nuk po e kontestoj kërkesën se ajo është familje e madhe, po gjitha përpjekjet që janë bërë kanë qenë jashtë afateve ligjore dhe nuk kemi mundësi ne si ekzekutiv me vendos tabela me emërtim të rrugëve në një lagje apo në një pjesë të qytetit nga ajo që ka vendos komisioni për emërtimin e rrugëve.

**Bardhyl Syla:** është e vërtetë që ai ka parashtrua kërkesë për ndryshim të një emri aktual edhe ne si komision e kemi trajtua kërkesën e tij.

Realisht i ka pas dy kërkesa e para ka qenë me ndryshua emrin aktual dhe me vendos Lagjja e Smakajve , mirëpo nuk kemi pas bazë ligjore me ndryshu për shkak se ligji nuk e lejon në emër të lagjes me vendos emërtim dhe si variant i dytë e ka sjell ai ka thënë me vendos një emërtim të një familjari të vet.

Mirëpo edhe kërkesën e dytë si variant i dytë që ka sjell nuk e ka arsyetua mjaftueshëm, mirëpo ajo çka u kanë e fuqishme nga ana e komisionit sepse ne kemi punuar si komision kemi qenë prej 5 anëtarëve nuk kemi gjete arsye të fuqishme me bë ndryshimin aktual.

Gjithë raporti ju e dini që ka ardhur në kuvend dhe është aprovuar dhe ju keni mundur secili me marr fjalën për secilën, ku e kemi diskutuar bashkërisht për secilin rast edhe ai rast nuk është trajtuar me kohë.

Pasi ka dal rezultati, ka reaguar që nuk ju ka bë ndryshimi palës edhe ne e kemi udhëzuar në procedura administrative, i kemi dhënë përgjigje, i kam thënë unë personalisht kush do me pas qasje mund të vij në DAP dhe me pa të gjithë dokumentacionin.

Nuk kisha dashtë me u manipulua askush me këtë rast, sepse jemi shumë transparent 100% ku ne i kemi dhënë përgjigje me shkresë personalisht.

Si palë e pakënaqur e kam udhëzua, ke të drejtë me i zhvillu procedurat administrative kjo është shkalla e parë që është vendos në nivelin komunal, e ka vendos kuvendi komunal si organi më i lartë çështjen.

**Bekim Bajrami:** deputet i nderuar ndoshta është dashtë ti me u marr edhe me komisionin e punës së parë dhe punës së dytë dhe kronologjinë me përcjell mirë se nuk i ke të sakta ato çka kanë ndodh dhe ato çka i përmende.

Po është mirë nëse do me zgjidh këtë problem se ne e kemi zgjidh e kemi kontaktua po nuk e di pse është kjo ndjeshmëria juaj në këtë kohë dhe ajo çka ka me mbet për fazën e tretë formohet një komision tjetër se kemi vazhdimisht kërkesa.

**Nehat Osmani:** kësaj radhe interesimi im do të përqendrohet kryesisht rreth infrastrukturës rrugore dhe asaj nëntokësore kryesisht rreth një çështje që për shkak disa shembujve që po i sjellim tash në vazhdimësi ka dhe është e mundur që të jetë e përhapur si njëfarë dukurie.

Ka të bëjë me rastet e veçanta ku nga projektet e përbashkëta një segment i caktuar hapësinor anashkalohen dhe përjashtohen rrugë, rrugica ose lagje të caktuara ose lagje të veçanta sikur jemi në dijeni te rruga “7 Shtatori”, prapa spitalit janë duke u zhvilluar punimet në zgjerimin e rrugës dhe punë tjera infrastrukturore për të cilat ju jeni edhe më mirë të njoftuar se sa ne.

Veç tjerash në të djathtë të kësaj rruge duke filluar nga rrethi te Stacioni i Autobusëve lidhen edhe shumë rrugë tjera degëzuese duke filluar prej rrugës “Afrim Gagica”, “Komandant Drini”, rruga “Tirana”, rruga “Taip Dajkoci”, rruga “Ibrahim Pupovci”, por vetëm njëra nga to e ajo është rruga “Tirana” nuk është e shtruar me asfalt ende është me gypa dhe përkundër peticionit të 40 kryefamiljarëve me dëshmi të tyre në kryerjen e të gjitha obligimeve komunale, tatimore , të rrymës, ujit , mbeturinave nuk kanë marr ndonjë zotim për asfaltimin e kësaj rruge.

Gjithashtu kjo rrugë nga dalja tjetër lidhet me rrugën “Naser Azemi”, e cila nga rruga e Kronit poshtë që shpie drejt Kodrës së Dëshmorëve, lart po ashtu degëzohet me shumë rrugë ku është rruga “Dervish Shaqa”, e shtruar me asfalt në të majtë rruga “Butrinti” gjithashtu e shtruar me asfalt, pastaj rruga “Besëlidhja”, në të majtë po ashtu është shtura me asfalt madje rruga “Maliq Sahiti”, në të djathtë e shtruar 2 herë me asfalt brenda 3 viteve.

Vetëm një rrugicë e vogël dhe e shkurtër jo më e gjatë se 100m në të djathtë e ka një mbishkrim Nikolla Teslla nuk e di a është zyrtare ky emërtim nuk është e shtruar asnjëherë për 20 vite dhe pa asnjë investim komunal infrastrukturor.

**Krenare Latifi-Kçiku:** unë dua të parashtroj një pyetje apo më mirë të them një kërkesë për DSHP, është kërkesë e banorëve të fshatit Bilinicë , dua me i listua disa prej shqetësimeve të tyre që kanë kërkuar t’i paraqes para jush.

Janë pesë fermerë që kanë ndërtuar stalla dhe nuk kanë infrastrukturë rrugore dhe kanë vështirësi për qarkullim, kërkojnë që të investohet edhe direkt tek këta fermerë.

Nevojë tjetër elementare në fshatin Bilinicë është rregullimi i rrugës në lagjen Kokaj, terrene sportive, renovimi i shkollës, nxemje, dyer dhe dritare , kontejner për mbeturina, rrugica të pa asfaltuara nëpër lagje të fshatit.

Krejt në fund është edhe një kërkesë ndoshta kjo i përket kryesisht edhe DZHE nevoja të mëdha për mjetet teknike, bujqësore kur dihet që kryesisht këta fshatarë merren me bujqësi, andaj është një kërkesë e tyre?

**Shefik Surdulli:** do të ishte më mirë që përgjigjet të jepen në fund ngase nga ne çështjet që i ngritëm mund të kemi të njëjtin target.

Unë dua një pyetje të parashtroj lidhur me atë që u diskutua nga kolegu im Nevzati, te emërtimet e rrugëve ç ‘është e vërteta unë e kam përshëndet punën e një komisioni që e kemi ngrit ne këtu në kuvend për shqyrtimin e ankesave, për emërtime të rrugëve, sheshe dhe bulevarde dhe e kemi diskutuar fundja këtu dhe e kemi miratuar një raport të punës me disa vërejtje që i kemi dhënë të cilat në shumicë të argumentuara janë pranuar?

Pyetja ime është nga kompetentët që janë këtu që është drejtori i Administratës komunale dhe ai i Urbanizmit që lidhet me këtë deri në çmasë është realizuar ai vendim i kuvendit lidhur me këto ankesa që janë bërë, që janë miratuar që e thashë më parë veçanërisht te propozimet e mia që janë miratuar lidhur me emërtimin e dy rrugëve me dy emra të shquar të veprimtarëve të Komunës së Gjilanit?

Dhe unë kujtoj që kjo që e thashë për komisionin për punën e mirë që e ka bërë nuk do të thotë që unë pajtohem me anomalitë, me gabimet eventuale dhe që mund të kenë ndodhur brenda kësaj kohe?

**Isa Agushi:** unë i kam dy çështje tatimi në pronë për qytetarët e Komunës së Gjilanit për çdo vit rritet ka 20% le ta marrin vesh qytetarët se unë kam paguar tatimin në pronë tani me 4 shkurt 1070.20 € d.m.th deri në vitin 2023 tatimi rritet ka 20 % .

Ligjet, kushtetuta, nenet, programet e partive politike të gjitha thonë që janë në shërbim të qytetarëve dhe me ju lehtësua jetën qytetarëve e në realitet po ndodh e kundërta.

Çështja tjetër taksat komunale unë isha të premten me 5 shkurt isha për me marr një taksë komunale në Komunën e Gjilanit nga 10 euro me pagua që paguajnë qytetarët për regjistrimin e makinës kur shkojmë aty nuk ka rrjet kur vijmë të hënën bëhet tollovi, tjetër burokraci e madhe për një taksë komunale për 10 euro me regjistrua një makinë duhet me shkua në 5 sportele shko merre letrën, shko merre vulën, nënshkrimin, faturën, shko në postë, paguaje d.m.th 100 procedura duhet me i kalu, për me marr një taksë, ku kjo nuk është në rregull.

Unë mendoj që duhet kjo taksë duhet të merret te qendra e regjistrimit të automjeteve, jo me shku qytetarët në 5 sportele me u maltretu.

Pyetjen tjetër e kam për nënkryetarin, nënkryetar, ku mbeti pandemia unë ju kam pa nëpër media sociale që ju keni qenë shumë aktiv gjatë procesit të pandemisë, po tani nuk jeni, çfarë po ndodh?

Të gjitha partitë politike po mbajnë tubime edhe e imja me qindra njerëz, a nuk ka pandemi aty, gastronominë e ndalëm, tubimet i ndalëm, ndërsa kur është në pyetje vota edhe me fitua dikush s’ka lidhje aty, mund të mblidhen edhe 500 persona.

**Arieta Rexhepi:** në fshatin Muçibabë një fshat në Malësinë e Karadakut në vijë kufitare me Preshevën është lënë pas dore nga qeverisja lokale për shumë vite.

Shteti në këtë rast edhe komuna është dashur të kujdeset për fshatra që janë në kufi me shtetet tjera të ju mundësohet të jetojnë në vendlindjen e tyre, por nuk është investuar asgjë, jeta e tyre çdo ditë është vështirësuar edhe më shumë me rrugë të shkatërruara brenda në fshat me kushte të vështira ekonomike, ndërsa të vetmen shpresë që e patën shkollën edhe atë jua mbyllën.

Fshati ka 13 shtëpi të banuara përafërsisht deri 100 banorë, ku në mesin e tyre janë 2 familje që nuk banojnë në shtëpitë e tyre se nuk kanë shtëpi e njëra familje dihet se jeton në objektin e shkollës.

Për këta banorë mbyllja e shkollës do të thotë, se nuk keni më vend në vendlindjen tuaj, por edhe ju si shumë të tjerë duhet të largoheni nga ky vend, kjo është kërkesë e Komunës së Gjilanit, është mbyllur shkolla me 9 nxënës, nxënësit shkojnë në shkolla tjera, por një fëmijë që është dashur të vijoj mësimin me parashkollorët nuk mund të vijoj mësimin, sepse orari i mësimit nuk i përshtatet me shokë e shoqet e fshatit që i bashkëngjitet në transport.

Ai ka mbetur pa vijuar mësimin, komuna i ka ofruar para për rrugë që prindi ta dërgoj fëmijën në shkollë, por një fakt është harruar, një familje që jeton nga bujqësia, blegtoria si do të mund të arrij ta bartë fëmijën edhe të kujdeset për punët që e presin, ku varet nga kjo mbijetesa e një familje duke pasur parasysh edhe qarkullimin e transportit në atë pjesë.

Ndërsa në fshatin fqinje Sefer që është në Komunën e Preshevës, vetëm për 1 fëmijë shkolla është e hapur, ndërsa Komuna e Gjilanit e mbyll një shkollë pa asnjë arsye, keni mbyll një shkollë, keni mbyll një fshat?

Pse keni mbyll shkollën në fshat, çka do të veproni me nxënësit parashkollor që nuk e vijojnë mësimin?

**Anila Tusha:** unë shoh që drejtori i arsimit nuk qenka këtu, por megjithatë po jua drejtoj pyetjen për shkak se kërkesat me shkrim asnjëherë nuk po kthehen.

Kam një ankesë nga një qytetar i Malishevës i cili pak ditë më parë më ka shkruar në faqen time, thotë se fëmijët në Malishevë gjegjësisht në lëndën e matematikës se është një X mësueseqë për hir të korrektësisë kam edhe emrin e saj këtu, nuk deshta ta bëj publik, detyron nxënësit që të shkojnë në kurse private.

Unë e di që krejt Kosova është në krizë dhe pak a shumë po jetojmë me kushte përafërsisht të njëjta, po nuk e di dhe ende nuk e kuptoj se çfarë të drejte ka që t’i kërcënojnë nxënësit me ulje note.

Me drejtorin e shkollës ne njihemi mirë dhe është në dijeni të këtij problemi, qytetari ka shkuar në DKA dhe është ankuar, pasi ka shkuar në DKA, më është drejtuar mua këtu në kuvendin komunal dhe tash sigurisht po na ndjek këtu në seancë dhe njëra nga zyrtaret për arsim aty i ka thënë që të bëjë emrin e tij publik dhe për shkak të frikës ndaj hakmarrjes ndaj fëmijës prindi nuk ka pranuar.

Atëherë unë kërkoj nga drejtori i DKA-së, që të marr masat e nevojshme ta identifikoj se kush është kjo mësuese ?

Pyetja e dytë është në fshatin Ponesh një familje ankohet ka kohë që ka bërë ankesë për kyçje në ujësjellës edhe ende nuk kanë qasje në ujësjellës.

**Fitim Guda:** unë isha ndal në dy momente si duket me Isën po e kemi njëfarë kimie e po na përcjellin çështjet e njëjta.

Unë së pari kisha dashtë me përgëzua nënkryetarin Arbër Ismajlin për një qëndrim shumë dinjitoz lidhur me gjobat e qytetarëve të cilët nuk e kanë përdor maskën.

Ngjarjet e fundit, kampanja e fundit na tregoi edhe ne si politikan të gjitha partitë politike pa përjashtim nuk i kemi respektuar udhëzimet e IKSHP-së, andaj nënkryetar të përgëzoj për një qëndrim shumë dinjitoz në të mirë të qytetarëve.

Pyetja e dytë është lidhur me tatimin në pronë unë jam koshient me faktin që tatimin në pronë e cakton një komision i veçantë pranë Ministrisë së Financave që merret me tatime në pronë mirëpo, mendoj si kuvend komunal është mirë ta ngrisim çështjen e kamatave të tatimit në pronë dhe të bëjmë një kërkesë në këtë komision Ministrisë së Financave, që qytetarët në këtë kohë pandemie të lirohen nga ky lloj ndëshkimi, kamata apo si t’i quaj që qytetarët e Gjilanit ta kalojnë më lehtë këtë pjesë të pandemisë.

**Ibish Ibishi:** unë pyetjet i kam drejtuar drejtorisë së Inspeksionit përmes postës elektronike ndoshta i ka marr nuk e di, një seancë ka munguar, seancën e radhës besoj që na jep përgjigje.

Tjetra çështje është lidhur me çështjen e emërtimeve të rrugëve, ka disa ankesa po megjithatë do të ishte mirë të sqarohet çështja ku qytetarët saktë duhet të drejtohen?

E treta kohëve të fundit janë dezinformuar qytetarët, ku e kanë marr një informatë ku këtë çështje e kam paraqit edhe në komitet kryesuese, janë dezinformuar se po jepen ndihma financiare për personat e infektuar me covid 19, edhe në mbledhjen e komitetit e kam potencuar, por edhe tani dua të kërkojë një sqarim, që ta dinë qytetarët a është duke u dhënë kjo ndihmë apo jo?

**Xhelal Hajrullahu:** pyetje për drejtorin e DSHP, kur duhet të fillojë asfaltimi në rrugën “Lagjja e Karadakut”, në Zhegër është një pyetje shumë e thjeshtë me vetiniciativë, qytetarët po duan të bëjnë lidhjen me fshatin Nasalë, aty ka filluar me u shtrua me zhavorr, mirëpo komuna në këtë drejtim s’ka ndihmuar asgjë deri më tani.

Përderisa po na përcjellin qytetarët në këtë seancë, një qytetare ka një pyetje, një kërkesë rruga “Mark Gashi”, është 200m asnjëherë deri më tani nuk është shtruar me asfalt, ka disa qytetarë të cilët i takojnë partive politike.

Kjo rrugë gjendet mbrapa te stacioni te Kulla mbrapa zyrës së LDK-së kur duhet asfaltuar kjo rrugë?

E kam edhe një kërkesë të kahershme që ndërlidhet me nënkryetarin Arbër Ismajli, organizata joqeveritare Asociacioni për Mirëqenien e të Miturve të Kosovës ka bërë një kërkesë për inventarizimin e asaj organizate.

Kjo kërkesë është bërë 3-4 herë deri më tani në këtë seancë, në këtë kuvend kur ka me u bo inventarizimi i OJQ-së?

**Festa Shabani:** atëherë një pyetje drejtorit të Inspeksionit e dimë që gjatë pandemisë gjithë kohës keni qenë në angazhim të jashtëzakonshëm, mirëpo tani kohëve të fundit me tubimet e mbajtura nga partitë politike desha të ju pyes se a jeni në koordinim me policinë që të ketë drejtim edhe respektim të masave dhe nëse po a keni shqiptuar deri tani ndonjë gjobë në komunën e Gjilanit, ku po dihet dhe ku po shihet me fakte gjithandej nga gjitha subjektet politike, po ka shkelje të rënda që pasojat kanë me u pa shumë më vonë me shëndetin e krejt neve ?

Tjetra veç desha një rikujtim ose një falënderim DSHP, duhet me ditë d.m.th. që ne si këshilltar komunal, nuk e kemi punën me baza mujore me ditë me marr fjalën dhe me bë pyetje ose ankesa i kemi edhe emalin, kështu që me email unë funksionoj shumë mirë me një pjesë të drejtorëve, të cilët kur ka kërkesa nga banorët kryesisht në lagjen Dardania rruga”Gjergj Fishta”, nga punimet e Hidromoravës që i kanë lënë rrugët në gjendje të tmerrshme do të thotë Hidromorava është aktivizuar menjëherë dhe ka ardhur i ka mbyll gjitha gropat në krejt ato pjesë ku është punuar më herët.

**Riza Abdyli:** nëse më lejohet të përsërisim këtë kërkesën para se me bo pyetjen të lus edhe ty kryesuese edhe gjithë kolegët që mos të lëshohemi në komente, se ne vet po e bëjmë pyetjen dhe vet po kthehemi po e komentojmë edhe po e mbështjellim dhe po i drejtohemi drejtorit dhe po i kërkojmë sqarime, kështu që pyetja është pyetje dhe ju kisha lut të gjithëve mos t’ia marrim kohën vetvetes edhe pse kam vërejtje unë në caktimin e kësaj seance sot që është caktuar para zgjedhjeve?

Ne jemi përfaqësues të partive politike këtu që të gjithë edhe secili kemi angazhime me shtabet e partive politike tona kështu që për mua është e papranueshme caktimi i kësaj date që të mbahet seanca sot, kur ka mundur të mbahet edhe me 15 ose 16 shkurt, po nuk e di ndoshta dikujt i ka konvenuar ?

Pyetja ime konkrete është shumë e thjeshtë unë kam njohuri që është caktuar një komision dhe ka filluar me punën rreth vërshimeve të muajit të kaluar në Komunën e Gjilanit, kisha dashtë me ditë se deri ku ka mbërri puna e këtij komisioni dhe çka pritet nga vlerësimet e këtij komisioni dhe si do të adresohet nga do të vinë ato ndihma qytetarëve se e dimë që është një numër jashtëzakonisht i madh i të prekurve në komunën tonë ?

Pjesë më të theksuara janë: Malisheva edhe pjesa rreth lumit Stanishorka, Livoqi ku kemi dëmtime të qytetarëve jashtëzakonisht në masë të madhe?

**Arta Haziri-Nuhiu:** atëherë me një pyetje mua Riza më kursej se faktikisht të njëjtën pyetje deshta me adresu për vërshimet e ujit që e kanë prek qytetin tonë dhe kështu që nuk po e përsëris.

Pyetja ime është kërkesë e banorëve të lagjes “Enver Miftari”, jemi dëshmitarë që ajo rrugë është stërzgjatur dhe deshta ta pyes drejtorin e DSHP, a mundet të na jep një datë edhe një muaj të caktuar ta dimë kur do të përfundoj njëherë e mirë ky projekt, ku ne e dimë që është projekt që m ‘varet nga Ministria e Infrastrukturës nuk është projekt i vogël që m’varet nga komuna por qytetarët janë lodhur me pritje të përfundimit të këtij projekti dhe kisha dashur nga ju drejtor të ma jepni një përgjigje ?

**Avdyl Aliu:** atëherë shumë pyetje, shumë kërkesa edhe shumë njoftime mundeni me i marr pa i pru këtu në kuvend hiq drejtorët janë të hapur, janë në zyre ju pranojnë ka mundësi secilën drejtori me shku me i bë pyetjet dhe përgjigjet mos me i pru këtu.

Në mungesë të drejtoreshës për DBF edhe duke qenë anëtar i komisionit për politikë dhe financa po dua me e dhanë një përgjigje për kolegun në lidhje me tatimin në pronë.

Ne dhe gjithë të tjerët që jemi në KPF anëtarë të këtij komiteti, e dimë mjaft mirë si qëndron puna e tatimit në pronë është mirë me bo pyetje, është mirë me dhanë përgjigje, me dhanë komente po çka nuk është mirë me bo, nuk është mirë veç dezinformata me dhanë ku vendi i fundit është ky.

**Arbër Ismajli:** po filloj prej pyetjes për inventarizimin e një OJQ-je po unë Xhelal po të kërkoj falje publikisht ty dhe qytetarëve ,sepse me dijen time është kryer inventarizimi tash e kontaktova personin përgjegjës po nuk u lajmërua, kështu që po të kërkoj falje nëse nuk ka ndodh edhe po të premtoj që të hënën prapë kam me ju njoftu.

Është e vërtetë që nja 3 herë e ke sjell këtu edhe po dua me besu në mirëkuptimin tënd, sepse vërtetë është e keqe se kemi premtu që kemi me inventarizu.

Po vazhdoj me vërshimet që u përmendën, ju e dini që Komuna e Gjilanit nuk ka buxhet për vlerësimin normalisht që është bërë një komision për me bo vlerësimin e dëmeve në kuadër të asaj që ka kërkuar Qeveria e Republikës së Kosovës edhe ata janë zotuar që do ta ndajnë një shumë modeste për me i ndihmu këto kategori, mirëpo deri tash nuk kemi asgjë zyrtarisht prej qeverisë deri sa një raport ekziston ku është përpilua prej ekipës e cila ka punuar në këtë rast.

Unë personalisht nuk jam optimist që kanë me u ndihmua qytetarët për shkak se nga ajo që kam dëgjuar në media është diku 1 milionë një fond që qeveria e ka nda ose e ka planifikuar me nda, por vlera që ata kanë menduar me nda është e vogël, sepse sipas statistikave që ne i kemi në Komunën e Gjilanit nëse nuk gaboj diku 1.5 milionë është dëmi i vlerësimeve vetëm në Komunën e Gjilanit e paramendoni komunat e tjera.

Po më vjen mirë që një pjesë e këshilltarëve komunal kohëve të fundit kanë dal në terren jo vetëm të përfaqësuesve të opozitës po ne kemi pas kërkesa tilla edhe prej kandidatëve të LDK-së që garojnë për deputet, sepse është e vërtetë që komuna nuk ka pas mundësi në secilën cep të qytetit ose të fshatrave me investu, po unë ju sugjeroj që edhe pas zgjedhjeve me qenë në koordinim me neve deri aty ku ka mundësi me intervenu sigurisht që kemi me intervenu edhe kemi me i zgjidh hallet e qytetarëve.

Asnjëherë jam i bindur që nuk kemi bërë ndasi politike jo vetëm në infrastrukturë rrugore po askund tjetër po ka ndonjë rrugë apo fshat që nuk është investu, u përmend Muçibaba, Bilinica , Malësia e Zhegocit dhe më lejoni t’ju them që atë rrugë e ka dëmtua shumë punëkryesi që ka punuar në autostradë dhe nga ajo çka na kanë thënë Ministria e Infrastrukturës ata në fund kanë me renovu komplet rrugën dhe dëmin që e kanë bërë, sepse aktualisht rruga është e pakalueshme dhe ka shqetësime të qytetarëve.

Dhe në fund dua të kthehem te Isa për pandemi nuk kam qenë vetëm unë aktiv keni qenë krejt aktiv po tash njerëzit shtyhen me kaçik politik .

**Bujar Nevzati:** desha t’i them Avdylit mos reago, mos e nxit se ky vet po e nxit në vend se me e ndihmu mbarëvajtjen e seancës së kuvendit ky po e nxit.

Avdyl, ne para vitit të ri që mbajtëm seancën bëmë kërkesë, kërkuam shumica e këshilltarëve me i ndihmua të prekurve nga covid-19 dhe shumë më mirë është qysh e tha nënkryetari nuk kam kaçik më shumë, se më mirë ka qenë të thuhet e shikojmë mundësinë pas vitit të ri edhe kemi me marr vendim me i ndihmu të prekurit nga covidi?

**Sadri Arifi:** vetëm një sqarim në lidhje me mbajtjen e seancës së sotme e vetmja arsye ka qenë në qoftë se e keni pa në fillim e kemi qitë një listë të nënshkrimeve në mënyrë që një pjesë e anëtarëve të kuvendit ndoshta e ka burimin e vet të të ardhurave nga kjo seancë pastaj sot ka qenë afati i fundit deri orën 12:00 siç po e shihmi Mejdiun tash erdhi, i ka procesu listën e nënshkrimeve në Ministrinë e Administratës Publike, që pagesat e juaja të dalin në fund të muajit, kjo ka qenë arsyeja e vetme, e di që e kemi shkel afatin, e di që është fushatë zgjedhore po kjo ishte për ju, për ne është si tash si më vonë dhe meqë jam këtu atëherë kam edhe dy çështje me të cilat dua të diskutoj me juve.

Në datën 21.09.2020 ky kuvend e ka miratuar një vendim për emërtimin e sheshit në fshatin Zhegër me emrin “Qahil Agushi”, mirëpo na ka rrjedh një gabim teknik të cilin kemi dashtë me juve me nda që është dashtë në pikën e parë në dy ngastra me i qitë numrat.

Çështja e dytë ka të bëjë me lirimin nga obligimi i pagesës së taksës komunale për bizneset që operojnë në territorin e komunës së Gjilanit.

Siç e dini ju edhe duke marr parasysh cilësinë e sektorëve të ekonomisë dhe shqetësimin e komunitetit të biznesit, gjendjen e rënduar socio-ekonomike si dhe bazuar në të gjithë të dhënat e hulumtimit, në vlerësimin e dëmeve të bizneseve si pasojë e covid -19, ka ardhur një kërkesë nga DZHE të cilën e ka miratuar edhe kryetari i Komunës e që ka të bëjë se ata kanë rekomanduar lirimin nga taksat komunale nga të gjitha bizneset të cilat ushtrojnë veprimtarinë e tyre afariste për vitin 2021?

**Nevzat Rushiti-Drejtoria e Inspeksionit**

Në pyetjen e parë Bujar Nevzati, po është e vërtetë që është vendosur një kioskë në hapësirën e argjendarëve, po ne si Inspeksion kemi marr masat tona me ligj dhe për informim zyrtar sipas asaj çka unë kam vërtetu ajo pjesë pra ajo parcelë është pronë private.

Sidoqoftë personi në fjalë duhet t’i nënshtrohet procedurave të rregullta në drejtoritë përkatëse.

Në pyetjen e dytë Ibish Ibishi, së pari jam shumë mirënjohës ndaj kryetarëve të këshillit të lagjeve të fshatrave dhe sidomos personalisht për vëllain e juaj që është kryetar aty i zgjedhur ne kemi reagu në Dobërqan shumë herë si Inspeksion i ambientit.

Rasti në fjalë diku në mesin e verës edhe pse me pandemi, ne kemi reaguar në atë parcelë edhe ajo parcelë është parcelë private po sipas informatave parcela publike me kufizime në lumë ne kemi reagu dhe e kemi pastruar atë vend e kemi detyruar pronarin ta pastrojë dhe prapë tani jemi në bisedime me të, por ne do të kërkojmë zyrtarisht dhe nga DGJKP dhe pronës që ta kufizoj më saktë pronën publike.

Te çështja e fushatave ju po e shihni që po mbaron më së rëndi ka qenë për kryetarët e komunave, nënkryetarin po sidoqoftë në Gjilan jemi munduar në bashkëpunim me Policinë e Kosovës me i përcjell tubimet, sidomos tubimet e mëdha, kemi rastin te tubimet e vogla të disa partive ku kanë komisioner ose tubime të kandidatëve personal, nuk ke arsye me reagu, po unë jam mirënjohës ndaj qytetarëve dhe ndaj institucioneve që po besoj në Gjilan kanë kaluar mirë dhe për informatë zyrtare është dënuar një subjekt politik, është dënuar në bazë të ligjit LDK-ja dhe sipas informatës që e mora tash është paguar.

**Naser Korqa- DSHP**

Bujar, për kamerat e sigurisë jemi në proces të tenderimit të vlerësimit të lëndës për mirëmbajtjen e kamerave të sigurisë shumica absolute e tyre punojnë sipas raportit të policisë se aty ka qasje vetëm policia ku jemi në fazën e vlerësimit të ofertave për mirëmbajtjen e kamerave të sigurisë, sepse ashtu e kemi marrëveshjen me Ambasadën Amerikane.

Nehat, rruga “ 7 Shtatori”, është duke u bërë prej 22 rrugicave që i përmende kjo është asfaltu, dole në dy rrugica që nuk janë asfaltu, por do të asfaltohen edhe aty me kohë është mirë që kanë mbet kaq pak.

Krenare, në Bilinicë nuk e di ku janë ato ferma nuk kemi asnjë kërkesë me shkrim nga asnjë fermer për rregullimin e rrugës tash së fundmi është kryer instalimi i rrjetit të ujësjellësit dhe furnizimi me ujë të pijshëm i këtij fshati që është i një rëndësie të veçantë, ndërsa për tjerat rrugë dhe infrastrukturë tjetër ndërkohë do të rregullohen.

Xhelal, rruga e Karadakut nuk është në plan me u asafaltu sivjet nuk mundem me të premtu projektin do ta bëjmë ku ne e kemi trajtuar edhe prej Nasalës edhe prej Zhegrës, por nuk mundem me të premtu që është në këtë vit me u asfaltu.

Arta, rruga “Enver Miftari’, është në gjendjen më të keqe të mundshme kanë filluar punimet ju e dini infrastrukturën nëntokësore është rregullu aty dhe në mungesë të mjeteve nga Ministria e Infrastrukturës punimet momentalisht janë ndal, po shpresojmë në fillim të marsit me u gjetë zgjidhje dhe me vazhdu punimet.

Është projekt komplet i investuar nga Ministria e Infrastrukturës vlera e të cilit është 1.100.000 € deri tash punë që është bërë ka vlerën 500.000 € ndërsa operator ku kanë paguar 200.000€ deri tash d.m.th operatori për punët e kryera është – 300.000 € jemi duke bërë përpjekje që me vlerë të buxhetit nuk kanë parapa më shumë se 200.000 € për atë rrugë.

Një plotësim te vërshimet ku ato janë të ndara në 3 kategori ekonomi familjare, infrastruktura dhe bizneset.

Sipas vendimit që ka marr qeveria dhe MAPL-ja, deri sot vërtetë e kemi marr një email prej tyre për me aplikua ekonomitë familjare në bazë të një aplikacioni që e ka dërgu Ministria e Administrimit të Pushtetit Lokal, besoj që komisioni që është për vlerësimin e dëmeve ka me plotësu aplikacionin me kohë dhe kanë me konkurru gjithashtu Ministria e Infrastrukturës edhe Ministria e Financave në 2 kategoritë e tjera d.m.th kanë me nda para.

**Bardhyl Syla-D.A.P**

Përgjigje për z. Shefikun, sa i përket procesit të komisionit për shqyrtimin e ankesave realisht ne si komision e kemi përfunduar punën, kur kuvendi i komunës ka marr vendim për çështjen dhe e kemi përcjell në DUPMM.

Tani zbatimin apo implementimin e gjithë procesit e bën DUPMM, në bashkëpunim me Agjensionin Kadastral të Kosovës, mirëpo nuk do të thotë që nuk jemi interesua për arsye se ka qenë pjesë e komisionit edhe ka pas interesime të shumta edhe prej njerëzve të cilët kanë parapa, kanë pas kërkesa edhe ankesa në proces.

Agjensioni Kadastral i Kosovës ende nuk e ka bërë verifikimin e procesit, kemi tentuar 2-3 herë edhe kam shku personalisht aty bashkë me zyrtarët e DUPMM edhe me shpejtua procesin.

Agjensioni Kadastral i Kosovës e bën verifikimin e krejt procesit çka u kanë në rregull dhe çka nuk është kanë në rregull, sepse edhe ne si komision kemi mundur diku të gabojmë.

 **Rend Pune**

**Nevzat Isufi:** te rendi i ditës do të duhej të ishte seanca e dytë këtë muaj, por kemi seancën e parë që do të thotë se kemi filluar me ngecje sipas planit të punës së kuvendit në seancën e parë do të duhej mbajtur një rend dhe sipas saj do duhej të kishim rend të punës Raportin e punës së komiteteve të kuvendit komunal për vitin 2020, por nuk e kuptoj dëshirën për t’i ikur kësaj pike për shkak se nuk ka çka të raportohet dhe për këtë arsye nuk e kemi.

Tjetra pikë e rëndësishme që është dhe që duhet të jetë e nuk është po ashtu edhe Plani i punës së këtyre komiteteve që si duket as këtu nuk është punuar asgjë prandaj edhe si kemi si pikë në rend të ditës.

Po ashtu do të duhej të kishte edhe Planin e punës të drejtorive komunale paraparë për seancën e janarit, që po ashtu nuk është në rendin e ditës as në këtë seancë dhe as në këtë moment se do të na kishin sjell sigurisht.

Pra, mbase kjo ka ndikuar edhe situata parazgjedhore, po nuk e di a janë kuvendi fushatë apo janë veç parti politike.

Pra, shikuar nga ky aspekt mendoj që ne si kuvend vazhdimisht po nxjerremi keq duke na sjell materiale aty për aty dhe duke mos respektuar planin e punës së kuvendit, gjë që po ndodh pastaj në grumbullimin e pikave dhe pastaj me marrjen e vendimeve të shpejta me q’ rast po rrjedhin edhe gabimet pastaj po duhet t’i rikthehemi për t’i korrigjuar.

Andaj unë kërkoj që t’i përmbahemi rendit të punës sepse tash do të duhej të kishim diçka krejt tjetër sipas planit të punës për shkurt madje do të duhej ta kishim Raportin e kuvendit dhe kryetarit të komunës, do të duhej ta kishim Raportin e manifestimit të Flakës së Janarit etj., që tash shtyhen për seanca tjera, prandaj kërkoj që ta respektoni Planin e punës së kuvendit nëse si keni bërë krejtësisht për formalitet.

**Shpresa Kurteshi-Emini:** z. Isufi, ju edhe vet jeni anëtar i KPF-së siç e dini këtë rend e ka vendos KPF me diskutim dhe për arsye që nuk ka Raport të komiteteve të kuvendit komunal ju e dini që vitin e kaluar neve kemi vepruar në rrethana pandemike dhe sipas çështjeve sipas urgjencës do të thotë të nevojave që është dashtë me kalu patjetër, ndërsa komitetet nuk kanë qenë aktive tash së voni ka filluar me punu, po besoj që në seancën e ardhshme do të jenë do të thotë me raportet për aq sa kanë punuar me planet e punës, sepse në dhjetor janë aktivizuar gjatë janarit disa prej tyre ku sekretari më plotëson se a kanë mbajt takime apo jo dhe besoj që shumë shpejt KPF do të mbahet për ta organizuar edhe mbledhjen e radhës.

Për shkak të rrethanave pandemike edhe stafi komunal nuk ka punuar me kapacitete të plota kështu që ka ndikuar drejtpërdrejt edhe te kjo situatë ku jemi ne sot.

**Riza Abdyli:** nuk pajtohem absolut me ty kur thua se këtë rend ditës e ka paraqit KPF-ja, por edhe neve në KPF, na u ka ofrua pikërisht ky rend i ditës edhe doemos me vërejtjet që i kemi dhënë në KPF ky rend ka kalu përmes votës thjeshtë na keni mundur me votë, sepse nuk jemi pajtua as në KPF, as nuk pajtohemi me këtë rend të ditës sidomos me dy pikat 2.3 dhe 2.4 tash po flas në emër të grupit të PDK-së.

Tjetra pajtohem me Nevzatin, që asnjë pikë e rendit të ditës nuk është sipas planit, mirëpo ju keni vendos kështu edhe në KPF, vota jonë ka qenë abstenim për këtë plan për këtë rend të ditës dhe vazhdojmë të qëndrojmë pikërisht prapa asaj që kemi vepru në KPF.

**Shpresa Kurteshi-Emini:** kuvendi komunal normalisht që punon me plan, por punon edhe sipas paraqitjes së nevojave dhe detyrimisht duhet të përgjigjemi se për atë jemi të thirrur.

I kemi dy propozimet ku i prezantoi z. Arifi, e para është Vendimi për lirim nga obligimi i pagesës së taksës komunale për bizneset që operojnë në territorin e Gjilanit dhe pika e dytë Plotësimi i vendimit të datës 29.09.2020 për emërimin e sheshit me emrin “Qahil Agushi” në fshatin Zhegër kush është për këtë rend të ditës.

***Me 18 vota për, kundër nuk ka, të tjerat abstenime miratohet Rendi i punës dhe dy propozimet Vendimi i datës 29.09.2020 për emërimin e sheshit “Qahil Agushi” në fshatin Zhegër dhe Vendimi për lirimin nga obligimi i pagesës së taksës komunale për bizneset që operojnë në territorin e Gjilanit.***

* 1. **Draft Rregullorja (KGJ) Nr.1/2021 për përkujdesjen dhe mbrojtjen e fëmijëve**

**Shemsedin Elezi:** natyrisht ne si grup parlamentar më herët gjatë konsultimit lidhur me trajtimin me temën e sotshme e kemi mbështetur këtë Rregullore konsiderojmë se është tamam si duhet të jetë.

Natyrisht të gjithë ne jemi të ndjeshëm ndaj fëmijëve dhe këtu janë të parapara të gjitha me dispozitat, parimet, përkufizimet, përkujdesja dhe të gjitha detajet tjera të nevojshme për përkrahjen e fëmijëve, natyrisht dhe aq më mirë ajo për fëmijë pa dallime është e paraparë për ata që s’janë shtetas të Kosovës, për fqinjët dhe për çdo fëmijë që është nën moshën 18 vjeçare.

**Arta Haziri-Nuhiu:** sa i përket Draft Rregullores për përkujdesjen dhe mbrojtjen e fëmijëve duhet trajtuar si shumë të veçantë këtë pikë dhe po ashtu t’i japim edhe mbështetje.

Duke u nisur nga vlerësimi i njësive për mbrojtjen e fëmijëve në bazë të pyetësorit që qarkullon nga PMF ku janë mbledhur disa të dhëna statistikore mbi numrin e rasteve nga rastet ku fëmijët tanë fatkeqësisht ende ndodh abuzim, dhunë, neglizhim dhe trafikim ku kemi raste që shohim edhe nëpër rrugët tona të qytetit të Gjilanit shumë lypsarë të vegjël ku ata trafikohen nga një grup kriminel.

**Nevzat Isufi:** unë kam një vërejtje këtu te faqja 4 te pasusi te përkufizimet pika 1.9 thuhet Ministri – Ministria përkatëse për punë dhe mirëqenie sociale unë po mendoj që duhet të jetë Ministria dhe sa herë që përdoret Ministria pastaj mendohet me një mënyrë Ministria për Punë dhe Mirëqenie Sociale dhe jo Ministri .

**Festa Shabani:** shkurtimisht rreth nenit 20 Asambleja Komunale e Fëmijëve personalisht kam qenë e pranishme e kam monitoru një seancë të mbajtur të Asamblesë komunale vetëm e kisha pas një lutje që mundësisht të paktën kjo asamble komunale mos të politizohet.

***Me 24 vota për miratohet Draft Rregullorja ( KGJ) Nr. 1/2021 për përkujdesjen dhe mbrojtjen e fëmijëve me një vërejtje.***

* 1. **Draft Statuti i Qendrës Kulturore Evropiane në Komunën e Gjilanit**

**Gentrit Murseli:** në pikën 2.2 ku rregullohen dispozitat e përgjithshme rreth veprimtarisë të Qendrës për organizimin e brendshëm, menaxhimin, mënyrat e financimit dhe statusin juridik, ne si subjekt politik i japim përkrahje të plotë miratimit të Statutit të Qendrës Kulturore Evropiane në Komunën e Gjilanit.

**Nevzat Isufi:** kam një vërejtje te neni 4 pika 4.2 thuhet koordinatori emërohet nga kryetari i Komunës në bazë të konkursit publik sipas procedurës së paraparë me ligjin e punës.

Nëse koordinatori emërohet, atëherë nuk ka nevojë konkurs, po nëse thuhet duhet të thuhet zgjidhet në bazë të konkursit është diçka tjetër, emërimi nuk ka nevojë besoj për konkurs prandaj mendoj që duhet të jetë zgjidhet nga kryetari i komunës në bazë të konkursit.

**Bardhyl Syla:** ky është statuti që është punuar nga ana e komisionit që e ka caktuar kryetrari i Komunës për akte normative është draft është projekt që mundemi bashkërisht me modifikua dhe me plotësu ka edhe lëshime teknike po e pranoj z. Nevzat, aty është një lëshim teknik se kjo realisht zgjidhet në bazë të konkursit publik në bazë të procedurave të rregullta ligjore, por edhe për çdo propozim tjetër te ndonjë modifikim që është i arsyeshëm ne jemi këtu për me modifiku

**Festa Shabani:** pyetja ishte e ngjashme si te profesori te pika 4.2 po tani vazhdoj edhe te tjetra pika 4.4 te organizimi i brendshëm, anëtarët e emëruar do të kenë përgatitje profesionale mirëpo anëtari i këshillit i qendrës mund të shkarkohet para mandatit të tij, nëse konstatohet se ka kryer shkelje të rendit disiplinor pra po flitet vetëm për anëtarët, mirëpo çka për koordinatorin a parashihet që a duhet të hyj bashkë me anëtarët ?

**Arta Haziri-Nuhiu:** neve edhe në seancat e kaluara padyshim që i kemi dhënë mbështetje të plotë Qendrës Kulturore Evropiane, por desha ta di se këto po len të nënkuptohet që ka me qenë një staf i gjerë dhe desha ta di ku është parë lokacioni për këtë qendër kur dihet se vet drejtoria ka mungesë të hapësirës.

**Bardhyl Syla:** sa i përket pikës 4.5 anëtari i këshillit të Qendrës mund të shkarkohet para mandatit të tij nëse konstatohet se ka shkelje disiplinore.

Këtu te pika 4.8 organizimi, kompetencat dhe përgjegjësitë do të rregullohen me një akt tjetër të brendshëm që do ta parashohim edhe procedurën disiplinore, ndërsa sa i përket koordinatorit është 4.6 meqenëse koordinatori zgjidhet në bazë të legjislacionit në fuqi, atëherë ligji i punës i ka parapa procedurat në raste se ai bën shkelje disiplinore.

Sa i përket lokacionit këtu nuk e kemi parapa për arsye se nuk e dimë se ku ka me kanë nuk qitet këtu në statut z. Arta vendi konkret, mirëpo i mbetet DKRS dhe komunës me përcaktua lokacionin.

***Me 24 vota për miratohet Draft Statuti i Qendrës Kulturore Evropiane në Komunën e Gjilanit.***

* 1. **Propozim vendimi për plotësimin dhe ndryshimin e kushteve ndërtimore në Zonën Blloku “B 4” në kuadër të Planit Rregullues Urban “Kodra e Thatë” në Gjilan**

**Bekim Bajrami- DUPMM**

Në planin zhvillimor komunal dhe në hartën zonale të cilat janë paralizua për shkak të pandemisë, për shkak të njerëzve që duhet me u marr me to kanë pas pengesa direkte kështu që na ka vonua shumë edhe tani jemi detyruar me marr kësi hapa që janë pjesë e këtyre strategjive dhe planeve hapësinore.

Krejt çka do të bëhet në këtë plotësim të kushteve ndërtimore që janë në vazhdën e tyre që kemi punuar më herët janë në kuadër të ligjit për planifikim hapësinor.

E kemi kërkesë këtu prej disa qytetarëve bëhet fjalë për zonën B 4 sipas planit rregullues urban “Kodra e Thatë”, Blloku B4 është në zonën e këtij planit d.m.th planit ku e ka një sipërfaqe shumë më të madhe gjeografikisht i bien rruga e Ferizajt është prej rrugës së Stacionit ana e majtë mbi sallën e sporteve deri te një pjesë ish pompa Jugo Petroll d.m.th kufizohet me një pjesë të rrugës së Kumanovës.

Pronat janë të specifikuara në bazë të planit rregullues, atëherë që ka qenë në fuqi është e njëjta zonë, kushtet ndërtimore të cilat janë caktu në atë kohë kanë kalu këtu në kuvend nuk ka pas ndonjë problem, mirëpo për shkak edhe të fizibilitetit, implementimit të planit kemi ardhur deri në një pikë tjetër kur duhet të bëhet edhe një revidim apo një shtojcë e ndërtimit.

Kushtet aktuale ekzistuese dhe ndërtimin ekzistues e bën më shumë të pa favorshëm këto kritere që janë dhe është ma se e nevojshme apo në funksion të implementimit të planit duhet të bëhet edhe një shtojcë për koeficientin e caktuar që është këtu në vendim.

Bëhet fjalë për një sipërfaqe mbi 32.000 m2 krejt kjo pjesë kjo zonë çka është marr në analizë në këtë rast, janë pronat të cilat i takojnë kësaj nën zone dhe ndryshimi që do të bëhet përbrenda kësaj ruhet infrastruktura kufizuese, ruhen kushtet tjera d.m.th nuk ndikon në pjesën tjetër të planit rregullues.

**Riza Abdyli:** e para unë në KPF parimisht nuk jam kundër këtij plani, kundër këtij ndryshimit po jam kundër asaj që është shumë ......( nuk dëgjohet).

2. nuk i ke respektu procedurat se qysh shkojnë për një kërkesë, 3. është që nuk na ke dëshmu ti qysh kam thënë unë në KPF që nuk e dimë ne a janë pronarë legjitim këta njerëz këta emra që janë këtu 4. Çka kisha dashtë prej teje me ditë a ka kalu edhe a je konsultu me sektorin tënd që i ki në kuadër të DUPMM me sektorin e planifikimit, sepse tregon praktikë të mëhershme kur ka pas kësi lloj ndryshimi ka ardhur shefi i sektorit duke e pas parasysh që ai është më përgjegjës dhe më kompetent me na fol neve dhe qytetarëve për ndryshime të planeve sepse e dimë të gjithë se ti je përfaqësues politik.

**Nevzat Isufi:** edhe unë nuk kam ndërrua mendjen atë çka e kam thënë në KPF, mendoj se është dashtë të bëhet një zgjidhje për gjithë vijën ndërtimore dhe jo vetëm për disa banorë që rezultojnë që një pjesë e madhe janë familjar të ngushtë ishte dashur të gjejmë një zgjidhje për krejt vijën ndërtimore, sepse ne duhet të kemi parasysh edhe për qytetarët që nuk kanë bërë kërkesë por që në të ardhmen mund të kenë ankesa për shkak të ndryshimit siç e kemi thënë dallimeve, ndërtimeve të ulëta me ato të larta.

Dhe tjetra siç e dini harta zonale ende nuk është bërë është viti 2017 nëntor e punuar në shtator kur është bërë kërkesa dhe kanë kaluar tashmë për vitin e 5-të po shkojmë dhe kemi pas rastin kur Ministria na ka kthy për shkak se nuk kanë hy siç është plani për Lagjen e Spitalit, plani për zonën 3 të qytetit etj., prandaj mendoj që mos të hymë përsëri në ri shtjellime për të njëjtat çështje, është dashtë të merret edhe mendimi i banorëve tjerë të cilët janë përreth në mënyrë që ta kenë aprovimin e këtyre banorëve.

**Avdyl Aliu:** atëherë një mendim pak më ndryshe edhe unë mendoj në atë që e tha edhe kryesuesja është një drejtori profesionale, janë njerëz që punojnë në atë drejtori prej themelimit të drejtorisë ku drejtorët vijnë e shkojnë.

Ne jemi edhe në KPF edhe sot këtu ta paraqesim mendimin tonë që ne jemi për me i bo zgjidhje gjithë qytetarëve që paraqesin kërkesat për me ju bo zgjidhjen se u than edhe në KPF pse po ata po përfitojnë, pse se ne jemi këtu me ju mundësua....atëherë pse po përfitojnë po përfiton investitori dhe po përfitojnë ata po ne jemi këtu për me ju sigurua përfitim të gjithëve në suaza të ligjit.

**Shemsedin Elezi:** parimisht nuk po shoh ndonjë refuzim as prej juve prej profit pati një kërkesë me ditë se çka po bëhet se ishin specifike kërkesat edhe banorët tjerë që nuk kanë bërë kërkesën ajo ishte sa e kuptova edhe unë kështu që drejtori mundet me na thanë se çka mundet me shtu këtu prej asaj që është dhe ne jemi aty nuk e di pse me diskutu.

**Ibish Ibishi:** ne këtë çështje e kemi diskutuar edhe në mbledhjen e KPF-së edhe atje ka pas reagime kundër, nuk po them ndoshta edhe në kuptimin për me i dhanë zgjidhje kësaj çështje mirëpo unë edhe në mbledhje të KPF-së, i kam thanë drejtorit që nëse janë në rregull me ligjin dhe nëse këto parcela e përfshijnë tërë zonën deri për të cilën po diskutojmë se nuk e përfshin tërë atë pjesë të rregulluar po veç një zonë d.m.th zona B kërkesat të cilat e përfshijnë ato sipërfaqe po besoj që ka edhe kërkesa tjera për mos me shkaktu një kundër laramani në ndërtim me hapësira tjera unë mendoj se duhet të hapim rrugë për investime dhe për ndryshime.

Kështu që drejtor, nëse na ke dhënë gjitha sqarimet dhe nëse jeni në rregull me ligjin t’u kisha lut që mos ta anashkalojmë ndonjë procedurë e cila më vonë do të na kishte shkaktuar probleme gjithashtu edhe në përpilim të vendimit ju kisha lut që mos të harrohet ndonjë pikë ose ndonjë çështje e cila duhet me u rikthye për me na sjell në pozitë që me diskutu këtë pikë.

**Bekim Bajrami:** këta qytetarë që kanë bërë kërkesë i kemi edhe certifikatat e pronës kemi edhe historitë e tyre dhe ju siguroj që nuk janë prej Ferizajt a ndonjë komune tjetër po janë tanët këtu.

Unë i kam takuar disa herë edhe në zyre edhe në korridor nuk lypset ndihmë veç prej meje në këtë kohë ku jam unë qe 3 vite, po edhe me herët kanë kërkuar po edhe prej kolegëve tjerë, prej sektorit të planifikimit.

Sektori i planifikimit është pjesë e drejtorisë ku është një kërkesë që përsëritet më së paku qe 2 vite kanë bërë shkresa dhe sektori i planifikimit por edhe si drejtori s’kemi mujtë me bo zgjidhjen d.m.th e kërkojmë edhe tash ndihmën e juaj për me bo zgjidhje po mendoj sipas kërkesës së qytetarëve.

Çdo gjë që e bëjmë, çdo ndryshim prapë kthehemi tek sektorët e tonë përkatës dhe e adaptojmë këtë gjendje planifikim të ri mjafton ajo me bë për me mujtë me rregullu teknikisht, po ne jemi duke punuar me hartë zonale, përveç punës që jemi duke e bërë ne si ekip bazë i kemi 8 persona kemi paguar edhe konsulentë.

Këto pronat që i përmenda janë në kuadër të bllokut s’përjashtohen që kanë prona B 2 apo në planet tjera rregulluese po ne çka kemi mujtë me përzgjedh prej kësaj pjese është Blloku B4 këtu janë disa pronarë që kanë bërë kërkesë për me rrit koeficientin, po prej kësaj përfitojmë edhe shumë tjerë që s’kanë bërë kërkesa.

**Burim Berisha:** vërtetë është një vendim i rëndësishëm për zhvillimin edhe të komunës edhe për plotësimin e nevojave të kërkesave të qytetarëve të cilat do të ndikojnë në plotësimin edhe të nevojave të tyre për një familje më të shëndoshë e më të mirë ne kemi pas shumë vendime në kuvendin komunal të cilat kanë ndiku në rregullimin e jetës në familje, kemi pa pjesën te Livadhet e Arapit ku kemi një pjesë të qytetit gjithashtu edhe ajo pjesë mund të bëhet pjesë e rëndësishme për të zhvilluar edhe në aspektin e ekonomisë por edhe në mirëqenien e qytetarëve.

Qytetarët kanë nevojë për familje më të shëndoshë kanë nevojë me pas banesa të tyre kemi pas shumë qytetarë që jetojnë me një shtëpi 15 /10 kjo është një mundësi kështu që vërtetë drejtoria i ka rregulluar gjitha procedurat është një vendim i duhur që duhet të vazhdohet tutje.

***Me 18 vota për miratohet Propozim vendimi për plotësimin dhe ndryshimin e kushteve ndërtimore në zonën Blloku “B4” në kuadër të Planit Rregullues Urban “Kodra e Thatë” në Gjilan.***

* 1. **Propozim vendimi për ndryshimin dhe plotësimin e vendimit 01. Nr.016-97319 të datës 18.09.2017 për ndryshimin e destinimit të planifikuar në një pjesë të parcelës kadastrale Nr.5206-0 në kuadër të Planit Rregullues Urban “Livadhet e Arapit” në Gjilan**

**Bekim Bajrami –DUPMM**

Këtu është një kërkesë e jona për plotësim të vendimit të datës 18.09.2017 një seancë kur është mbajt këtu më herët dikush prej juve ka qenë prezent edhe në atë asamble.

Po është një vendim që ka rrjedh prej elaboratit që është punuar nga drejtoria jonë ka ardhur këtu në kuvend është shqyrtuar kjo pikë edhe ka ardhur me gjithë atë pjesën mbështetëse elaboratin që është këtu në këtë moment i bashkangjitur.

Këtë material e kemi marr prej dokumentacionit të shqyrtuar në atë seancë në fakt është një vendim me lëshim është me 4 pika neni 1 dhe neni 2 , dhe 4 dhe 5 nuk e di a ka ndodh ndonjë gabim teknik në atë kohë apo nuk e di se qysh u formulu është një vendim jo komplet.

Këtij elaborati që është trajtu këtu nuk është përfshi në vendim, ndërsa kjo pjesë e nxjerrur është e mangët dhe na ka sjell probleme.

Ky problem ka mundur të zgjidhet edhe më herët unë punoj me data bazë që është e punuar me gjitha planet rregulluese, planet zhvillimore komunale edhe planet e mëhershme, mirëpo kjo punë i ka takuar njërit prej sektorëve tanë, nuk e ka kryer punën në atë kohë, nuk e ka shikuar vendimin çka përmban, po ka kaluar edhe një kohë edhe prapë nuk e kanë analizuar nëse është komplet apo jo.

**Riza Abdyli:** këtu nga drejtori po thuhet që e kemi një plotësim të elaboratit unë siç e kam cek edhe më herët në KPF nuk është një plotësim d.m.th është komplet një ndryshim i një vendimi.

Asnjëherë po edhe atë ditë në asnjë periudhë kohore nuk kam mundur me kuptua pse po kërkohet ky ndryshim, s’kam mundur me kuptua qëllimin se drejtori as në KPF as sot nuk po arrin ta pranoj një realitet, sepse është duke u kërkuar ky ndryshim plotësues.

E para gjithë e dimë se bëhet fjalë për pjesën urbane në bazë të planit Qendra 1 Zona 1 te Livadhet e Arapit dhe të gjithë e dimë gjendjen faktike e të rëndë në atë zonë e dimë që në atë pjesë janë bërë shumë ndërtime dhe nuk e di cili është qëllimi sot të ndërrohet ose të plotësohet sipas drejtorit se për mua është ndryshim nuk është plotësim i këtij vendimi.

Nuk e di pse po kërkohet me u plotësu nëse ndalemi te shifrat dhe te pjesët e materiali që na u ka ofrua nga vet drejtoria, unë kam shumë paqartësi në këtë aspekt, ju kisha lut drejtorit që këtu në këtë pjesë ka qenë e paraparë si zonë e dedikuar dhe e destinuar për ndërtimin e një çerdhe a është kështu drejtor?

Dhe e kem i pas një parcelë me sipërfaqe prej 37 ari këtu sipas gjitha informacioneve në elaborat dalin 37 ari dhe çka kam mujtë me kuptu pse kjo parcelë ose disa pjesë të kësaj parcele prej 37 ari janë nda dhe është bërë një ndryshim i kufijve në atë kohë që kurrë nuk kam mujtë me kuptu, pse ku 3 parcela të vogla kanë mbet jashtë kufijve ku shihet qartë në materialin që na i keni ofru ju.

Një gjë tjetër është që s’kam mujtë me e kuptu kurrë është kur ju e keni marr një vendim ose në 2017 është marr një vendim për me u ndërrua destinimi dhe me kalu sipas planifikimit ajo pjesë e atyre parcelave me kalu me një zonë tjetër ose ngjitet me parcelën numër 2290-5 me sipërfaqe prej 150 m2 dhe 2291-0 me sipërfaqe 550 m2 dhe kjo që më habit shumë është se 500 m2 me numër të parcelës 2292-0 janë pronë private?

Pyetja ime është a është shpronësua kjo pronë private a ka vendim për shpronësimin e kësaj prone private ?

Pyetja tjetër në bazë të planit nëse te parcela e mëparshme kanë qenë 37 ari këtu nuk na dalin 37 ari këtu dalin bashkë me këtë pjesën private na dalin 18 ari kështu që a jeni në kundërshtim këtu me vetveten dhe a ka hapësirë të mjaftueshme për ndërtimin e asaj çerdhe dhe ndërrimin e destinimit në atë pjesën deri afër shkollës dhe a keni menduar me i marr shkollës oborr, pjesë për ma ba atë 37 arëshin qysh e keni mendu dhe ajo që mua më shqetëson është se qytetari i Gjilanit që i ka dhanë këto 800 m2 a ju ka dhanë fal a keni vendim të shpronësimit a janë shpronësua dhe po më intereson a është bërë ndarja e kësaj parcele sepse nëse e shohim në këtë pjesën ku ju na keni dërgu material shihet se ky numër i parcelës ka më shumë se 800m dhe a është bërë ndarja e kësaj parcele apo vetëm si në të përgjithshme e keni marr dhe s’keni konstatu apo keni marrëveshje diçka është dashtë me na ofrua ndonjë dokument neve këtu sot në kuvend?

Po për fund në bazë të kësaj krejt që e thashë edhe që po e them unë drejtor e kam potencu edhe në KPF edhe vazhdoj të qëndroj mbrapa asaj që kam thanë, sepse kurrë nuk po mundem me ju kuptua po në bazë të kësaj që e thoni t’u dashtë me mbulua një punë ose një vendim jo të rregullt po harroni që edhe me këtë vendim e keni edhe më të parregullt se ai i pari?

**Nevzat Isufi:** është e vërtetë që kemi biseduar edhe për këtë lloj vendimi dhe ka disa paqartësi kështu në radhë të parë mendoj se në këto situata në këto raste madje edhe në ato që përmendëm pak më herët duke qenë se kemi infrastrukturën do të duhej që drejtori i urbanizmit përmes ekraneve të na sqaroj pak se ne nuk jemi të gjithë as arkitektë, as gjeodet pak a shumë për me qenë edhe ne si anëtar të kuvendit por edhe për qytetarët për cilat pjesë bëhet fjalë dhe çka është konkretisht kur ka mundësi të elaborohet.

Shembull unë nuk e kam të qartë thuhet në pasusin e parë për ndryshimin e destinimit të planifikuar të një pjese të parcelës kadastrale, çka nënkupton që një pjesë e parcelës kadastrale me këtë numër nuk është përfshirë dhe tani duhet të përfshihet apo është fjala për përfshirjen e një pjese tjetër që atëherë ka qenë e parapamë d.m.th. ne duhet ta kemi të qartë.

Ne dimë se në 2017 është bërë një ndërrim ku e dimë që çerdhja dhe shkolla d.m.th. është ndërruar për shkak të ndërtimeve të larta dhe për procedurat e shpronësimit s’kemi pas buxhet etj., dhe në dobi të kësaj është shkua për pronën private duke marr prona publike diku afër 1 hektarë më pak dhe këtë e di e kam shumë të qartë po tash bëhet fjalë për të njëjtat hapësira.

Vërtetë duhet të dihet se çka është në pyetje nëse është puna për çështje teknike atëherë ne shkojmë me vendim të ri veç i përmirësojmë numrat e neneve dhe e përsërisim dhe i japim vizën këtij vendimi të njëjtë po nëse nuk e keni përfshi atëherë le të sqarohet pak me herët kjo pjesë nuk ka qenë e përfshirë brenda këtij vendimi.

**Avdyl Aliu:** problemin kryesor e kemi te ajo sa po e kuptojmë, ne kemi problem me terma bazik me terma themelor, se di a nuk po i kuptojmë a qëllimisht po i bëjmë, nuk po e di veç kjo është për me u brengos.

Po jep shifra po jep numra po jep kaq ari, kaq hektar, kaq m2 veç me bo mjegull këtu situata është shumë e qartë nëse dikush këtu fol për një punë që është bo në vitin 2017 unë po foli në bazë të asaj që unë jam kanë në 2017 ne dhe disa kolegë që jemi kanë këtu ne e kemi marr këtë vendim tash qohet edhe ju m’vesh thotë nuk mundesh ti me bo plotësim të elaboratit, qe ky është termi bazik që nuk po e kuptoj, a nuk po donë me kuptua.

Elaborati është tjetër gjë sot këtu duam të bëjmë plotësim dhe ndryshim të vendimit, jo të elaboratit, elaborati u bo moti, elaboratin na i ka bo drejtoria e urbanizmit, sektori i planifikimit.

**Sadri Arifi:** me ju thënë të drejtën këtë vendim që keni para sot unë e kam bërë dhe unë po e vërej një gabim që unë e kam bërë tash.

Nuk do të themi vendim për ndryshime dhe plotësime, por vetëm vendim për plotësimin e vendimit, vendimi që u marr në vitin 2017, nuk ndryshojmë asgjë.

Vendimi thirret i tillë thotë vendim i 2017 vendim për ndryshim të destinimit të njëjtë është vendimi i njëjti vetëm se shtohet pika 3 nuk ndryshohet, por vetëm plotësohet pse nuk u thanë atëherë është një çështje tjetër.

**Bekim Bajrami:** atëherë këto sqarimet i tha edhe Sadriu vendimi është i njëjtë, por është me atë shtojcën që i ka mungua nuk është funksional ai vendim pa këtë pjesë.

**Riza Abdyli:** drejtor kisha kërku që deklarata e atij pronari me qenë këtu në dokumentacion me ditë qytetari a e fal ai atë tokë, a pret me ia shpronësua, apo ju si komunë e keni shpronësu se nëse shpronësohet nuk ka nevojë deklarata dhe unë nuk po besoj që ka dikush që t’i fal 8 ari tokë në qendër të qytetit me një pjesë ku është një çmim i shtrenjtë, sepse ndryshe deklarata s’ka pas nevojë me u bo për shpronësim janë vendimet që merren për shpronësim?

Kështu që pyetja ime është a i janë fal Komunës së Gjilanit ato 8 ari nga ai pronar, se sinqerisht e them nuk e di as kush është ai pronar dhe me çfarë çmimi i keni kompensu apo në formë tjetër apo ka pas ndonjë interes tjetër diku?

**Bekim Bajrami:** i nderuari Rizë, pronën nuk e ka fal pronari, por po kthehem në atë kohën kur kanë negociua kolegët e mi ose dikush tjetër, kur u marr me planifikim ja dimë për nder që ka pranu me planifiku një institucion parashkollor në zonë të atij.

Nuk ju ka shpronësu është e vërtetë, po është pajtuar me ndërru destinimin me ndërrua planifikimin që është një vullnet shumë i mirë që duhet me u çmua ai person e kam kuptua më vonë se kush është dhe e kemi deklaratën e tij, ku është zotua se thotë le të planifikohet në pronën time kjo pjesë.

**Shefik Surdulli:** drejtor më vjen keq që nuk arrita me kuptu me kohë pse gjithë kjo vonesë nga viti 2017 gati 4 vite deri tash dhe të mos jetë plotësuar ky vendim me dokumentacionin shtesë me elaboratin?

**Bekim Bajrami**: i nderuar tregova në fillim të pikës unë nuk jam marr me asnjë pjesë më herët që u planifiku këtu e kam gjetë zonën urbane të planifikuar dhe zonën komunale faktikisht planin zhvillimor komunal nuk jam kthye të paktën asnjë ditë më herët se çka ka ndodh aty po është pjesa e rregulluar e grafikume.

Dikush ka mendu se kemi bërë shkelje ne si sektor i planifikimit apo si sektor i lejeve, është një pjesëtar i stafit tonë edhe as nuk është konsultu u kanë përgjegjësi e tij me pa vendimin por edhe elaboratin që ka ndodh apo të sinkronizuar nuk ka has as në bashkëpunim.

**Shemsedin Ramushi:** drejtor desha me t’u lut mos me na dhanë shpjegime neve për hetuesi qysh tha Riza, drejtor të lutem mos u merr me këtë temë, se neve tani na kthen në gjyqësi, ne nuk jemi gjykata mos jep shpjegime të lutem!

**Bekim Bajrami:** jo për atë Riza e ka ditë më herët që është kjo lëndë atje nuk është këtu mos u bë që tash more vesh dhe u befasove edhe dikush me mburrje shkon në hetuesi po për çdo punë që ka me shku në hetuesi ka me dhanë edhe anën tjetër d.m.th. për ato jep përgjigje si për këtë punën e vet që e ka bërë.

***Me 12 vota për miratohet Propozim Vendimi për ndryshimin dhe plotësimin e vendimit 01.Nr.016-97319 të datës 18.09.2017 për ndryshimin e destinimit të planifikuar në një pjesë të parcelës kadastrale Nr.5206-0 në kuadër të Planit Rregullues Urban”Livadhet e Arapit” në Gjilan.***

* 1. **Propozim vendimin paraprak për dhënien në shfrytëzim afatgjatë (nga 15-99 vite) të pronave të paluajtshme të Komunës përmes procedurave të Shprehjes së Interesit**

**Fitim Guda:** në emër të grupit të këshilltarëve të LDK-së i japim përkrahje kësaj pike, unë mendoj që momentin e fundit kambanat kanë ra në veshin e njerëzve të duhur, kemi ngrit disa çështje që i gjithë aktiviteti i legjislativit dhe i ekzekutivit komunal duhet të jetë në shërbim të bizneseve.

Njerëzit janë të pakënaqur me gjendjen ekonomike dhe gjithçka përkufizohet me këto prandaj drejtor të përgëzoj për këtë punë dhe të lus që t’i shikoni mundësitë më të mëdha që bizneseve t’u jepen mundësitë të zgjerojnë aktivitetet e veta dhe përmes formave të tilla dhe përmes formave të ndryshme që në Gjilan të hapen vende të reja të punës ju faleminderit dhe ju përgëzoj!

**Isa Agushi:** edhe unë si anëtar i komitetit bashkë me Fitimin e kemi kalu këtë pikë të rendit të ditës në komitet edhe unanimisht e kemi përkrah d.m.th. që është bërë punë e mirë në këtë drejtim që mos t’i përmendi edhe pajtohem me Fitimin që përmendi për bizneset t’i favorizojmë.

**Nevzat Isufi:** në parim është në rregull dhënia në shërbim e pronës publike edhe me qira edhe në afate të parapara me ligj, por unë i shoh këto si zona kadastrale dhe numra kadastral dhe sipërfaqe të caktuara por realisht në praktikë nuk gjenden këto prona as gjeografikisht d.m.th. nuk ka mundësi përmes kësaj me u orientua.

Andaj, për mua është kjo pak a shumë një paqartësi përndryshe nuk kam kundër në parim por natyrisht për mua do të ishte me rëndësi me ditë për pronat.

**Sali Fazliu-DGJKP**

Siç jeni në dijeni problematikën e dhënies së pronave komunale në shfrytëzim e rregullon ligji për dhënien në shfrytëzim dhe këmbimin e pronës së paluajtshme.

Fryma e këtij ligji është d.m.th. nxitja e zhvillimit ekonomik përmes dhënies së pronave komunale në shfrytëzim personave të interesuar ata të cilët mendojnë me zhvillu biznes d.m.th. e kanë mundësinë përmes pronës komunale me zhvillu aktivitetet e veta biznesore, mirëpo me përfitime edhe komuna dhe realizimi i interesit publik.

Në pyetjen konkrete se ku gjenden këto prona të cilat janë objekt i këtij propozim vendimi janë 4 prona në zonën kadastrale në Ponesh dhe në pjesën juglindore të zonës kadastrale në Ponesh d.m.th. janë në drejtim të rrugës për Prishtinë në anën e majtë rrugës kah fshati Ponesh para se me mbërri në lokacionin në vendbanimin e fshatit Ponesh është një hapësirë aty janë disa prona komunale deri tash të pashfrytëzuara dhe janë paraqit disa biznesmenë të cilët e kanë të parapamë mundësinë e zhvillimit të biznesit të tyre në atë zonë.

Komuna e ka obligim ligjor me ja mundësu njerëzve afarist të cilët krijojnë vende të lira të punës me ju mundësu shfrytëzimin e tokës komunale për atë destinim.

Për këtë arsye duke plotësuar edhe obligimin ligjor Komuna e Gjilanit e ka hartuar një listë të pronave komunale, listë e veçantë e pronave komunale të cilat mendon komuna gjatë këtij viti vijues me i dhënë në shfrytëzim, këto prona janë pjesë e asaj listës d.m.th. bëhet fjalë për 4 parcela në zonën kadastrale Nasalë e Ponesh edhe është një parcelë një pronë komunale në zonën kadastrale Livoq i Epërm e cila destinohet për zhvillimin e sportit dhe rekreacionit.

Këto në Ponesh janë për afarizëm kurse kjo në Livoq të Epërm është rekreacion dhe sport.

Çka nënkupton përmes shprehjes së interesit kuptojmë vlera investimesh se sa kanë me investu aty numri i të punësuarve në bazë të atyre investimeve, përfitimi ekonomik i komunës dhe përmbushja e interesit publik, këto janë ato pikat që duhet me qenë si kriter për me rekomandu një përfitues të atyre pronave.

Tani po dal edhe në pikën e radhës meqenëse janë të ndërlidhura këto pika ndërmjet veti komisioni i zhvillon këto procedurat e hapjes publike të ofertave edhe e përzgjedh ofertën ekonomikisht më të favorshme të komunës.

Komisioni nuk merr vendim për me ja dhanë atij pronën komunale në shfrytëzim po komisioni atë ofertë e kthen prapë këtu në kuvend, ju jeni ata të cilët keni me vendos vendimin definitiv vendimin përfundimtar d.m.th. komisioni ka me bë përzgjedhjen jep rekomandimin dhe kryetari i Komunës e nënshkruan kontratën ku definohen të gjitha mënyrat e shfrytëzimit të asaj prone.

**Burim Berisha:** vërtetë është ndër vendimet ndoshta më të rëndësishme në këtë kuvend komunal ku ne në mënyrë të drejtpërdrejtë mund të ndihmojmë bizneset në zhvillimin e tyre të mëtutjeshëm i cili vendim ndoshta edhe në të kaluarën kanë pas mundësi për t’u dhënë në shfrytëzim hapësirat komunal, por ndoshta edhe kanë hezitu edhe bizneset por edhe komuna ka pas mos ofrim të qasjes së mjaftueshme, kurse tani shihet që kemi vërtetë një hapje dhe me këtë vendim shpresoj që shumë shpejt të merremi edhe me pjesë tjera të qytetit dhe gjitha ato prona komunale të cilat mund të jepen në shfrytëzim për biznese t’i japim ne dhe të bëjmë një hap të rëndësishëm që ata të cilët dojnë të investojnë me shuma të mëdha të mjeteve dhe krijimin e vendeve të punës të kenë hapësirë ta realizojnë një gjë të tillë.

Personalisht në aspektin ekonomik një nga vendimet më të mira në kuvendin komunal që është ky dhe shpresoj që në të ardhmen e afërt të kemi vendime të tilla e përgëzoj drejtorin që ke arrit me përmbledh gjithë këtë punë të mirë me gjithë stafin edhe të komitetit për urbanizëm dhe kadastër dhe shpresojmë që edhe në seancat e ardhshme të kemi vendime të tilla ku prona komunale t‘ju jepet qytetarëve.

**Nehat Osmani:** deshta vetëm një aspekt me potencu përveç atij aspektit zhvillimor financiar dhe ekonomik, besoj që në këtë çështje duhet t’i jepet rëndësi edhe aspektit të kushteve urbanistike dhe planeve rregulluese, në mënyrë që mos të deformohen më pastaj planifikimet dhe këto destinimet paraprakisht të përcaktuara të këtyre hapësirave dhe konkretisht ndoshta do të isha ndërlidhur te kjo pjesa që është te Livoqi i Epërm, kur sipas planit urbanistik rregullues është i paraparë për hapësira sportive dhe rekreacion.

Ka mundësi që ne këtij me i thanë ankand, ankand nuk është, po në këto shprehjet e interesit të paraqiten edhe të tjera biznese të interesuara që nuk i përkasin sportit dhe rekreacionit kisha potencuar që në këtë aspekt të kemi kujdes dhe të jepet këtu një rëndësi e veçantë d.m.th. nëse është e destinume për këtë destinim, për këtë fushë atëherë të kenë përparësi d.m.th. bizneset ose ata të interesuar që zhvillojnë këtë veprimtari, ku në këtë mënyrë do të zgjerohen sepse e dimë që aty është edhe një fushë e sportit ndihmëse e klubit futbollistik “Drita”, dhe një hapësirë tjetër për rekreacion që do të ndihmonte dhe do të krijonte një kompleks të përbashkët për këtë qëllim.

**Sali Fazliu:** ju faleminderit për mirëkuptimin dhe për diskutimet shumë konstruktive! Është e vërtetë që prona komunale të cilat jepen në shfrytëzim, duhet të shfrytëzohen sipas destinimit të cilin e kanë.

Në qoftë se është e destinuar për sport, vetëm për sport ka me u shfrytëzua, në qoftë se është e destinuar për ndonjë fabrikë vetëm për atë fabrikë për prodhim d.m.th. pronat komunale kanë me u shfrytëzua në bazë të destinimit të cilit po caktohet paraprakisht edhe është kriter i ankandit d.m.th. që prona të shfrytëzohet sipas destinimit të cilën jepet në shfrytëzim.

Kur thash më herët fryma e ligjit, nxitja e zhvillimit ekonomik me një dispozitë në këtë ligj është e cakun i kanë dhënë kompetencë kryetarit të Komunës nëse p.sh. destinimi i një prone ka tjetër planifikim, mirëpo interesi publik është më i madh dhe është në kundërshtim me ligjin në atë destinim.

Atëherë kryetari i Komunës e ka kompetencën ligjore që t’ia ndërroj destinimin asaj prone dhe t’ia përshtatet shfrytëzimit për të cilin kërkohet.

***Me 23 vota për miratohet Propozim Vendimin paraprak për dhënien në shfrytëzim afatgjatë (nga 15-99 vite) të pronave të paluajtshme të Komunës përmes procedurave të shprehjes së interesit.***

* 1. **Propozim vendimin për formimin e Komisionit vlerësues të ofertave**

**Shpresa Kurteshi-Emini:** propozim vendimin për formimin e Komisionit vlerësues të ofertave formula parasheh që 5 anëtarë të komisionit dhe nga ana e ekzekutivit jemi 2.

**Arbër Ismajli:** po janë z. Meral Sadriu- Vokshi dhe Bekim Bajrami .

**Avdyl Aliu:** në emër të grupit të këshilltarëve të LDK-së ne propozojmë me vazhdu me punë dhe ka tregu sukses deri tani dhe s’ka arsye me ndërrua është Fitim Guda.

**Nevzat Isufi:** propozojmë që në këtë komision të jetë Arianit Sadiku.

**Arbër Ismajli:** prej shoqërisë civile ka qenë Agim Zeka dhe nëse jeni pro vazhdon Agimi nëse jo e propozojmë dikën tjetër.

**Riza Abdyli:** unë nuk kam propozim kryesuese, por kam reagim, mendoj se është e padrejtë kjo që po bëhet kur e dimë që 2 anëtarë të komisionit vinë nga ekzekutivi edhe ligji e jep ashtu.

Pse LDK-ja duhet të ketë anëtarë në këtë komision sepse që të dytë janë drejtorë të emëruar nga ekzekutivi të emëruar nga kryetari i Komunës njëherit edhe kryetar prej LDK-së dhe neve jo veç kësaj here po edhe shumë herë po na bëhet e padrejtë edhe pse jemi si grup i këshilltarëve komunal jemi grupi dytë po ndoshta ju e merrni për bazë edhe certifikimin e zgjedhjeve të viti 2017 po si grup jemi grupi i 2 dhe nuk është hera e parë që po na bëhet ky lloj diskriminimi.

Në asnjë komision askush nuk e ka të drejtën ose nuk e përfaqëson më mirë qytetarin se anëtarët e kuvendit, sepse anëtari i kuvendit është dal dhe ka marr besimin e tyre ndërsa ekzekutivi dhe shoqëria civile janë krejt në fushë tjetër po unë prapë mendoj që në këtë rast duhet të tërhiqet anëtari nga LDK-ja dhe jo vetëm në këtë vendim sepse prapë po them LDK-ja e ka ekzekutivin e udhëheq ekzekutivin i ka fitu zgjedhjet dhe nuk ka arsye që para qytetarëve ta përfaqësoj me një komision prej 5 anëtarëve të përfaqësohet nga 3 anëtarë të LDK-së.

**Shpresa Kurteshi-Emini:** kjo formulë është mbështetur në aktet normative të cilat e kërkojnë këtë renditje prej ekzekutivit pastaj të tjerat një nga shoqëria civile dhe 2 prej grupimeve më të mëdha politike që përfaqësojnë në kuvendin komunal dhe ne veprojmë si institucionnë bazë tëcertifikimit të rezultateve të zgjedhjeve.

**Nevzat Isufi:** vetëm desha ta konfirmoj sipas rezultatit të zgjedhjeve ne jemi grupi i dytë nuk jemi grupi i 3 dhe tjetra unë pajtohem me propozimin që të jetë 2+2 ekzekutivi dhe 1 shoqëria civile që do të bënin tamam ekipin që do të duhet në mënyrë që me të vërtetë të kishim vendime më të balancuara.

**Avdyl Aliu:** shumë është e qartë përbërja e komisionit edhe nuk ka çka me u diskutu shumë aty drejtorët janë drejtorë ata nuk janë LDK ndoshta janë LDK veç deshta me thanë që ne vazhdojmë me propozimin tonë po edhe deshta me u shpreh kështu atë lirimin për shpirtin luftarak që e ka Riza.

***Me 20 vota për miratohet Propozim vendimin për formimin e Komisionit vlerësues të ofertave.***

 **2.7 Ndarja e mjeteve financiare për deshifrimin dhe përkthimin mbishkrimeve në Gjuhën Osmane në gur-varret në Regjionin e Anamoravës (Gjilan, Viti, Kamenicë)**

**Deniza Limani –DKRS**

Në mbledhjen e komitetit unë kam premtu që kam me i sjell modelet se si do të duket kjo d.m.th. është si e kanë bërë për Prishtinë, kurse kjo për Mitrovicën edhe pjesa e radhës që ka me qenë për Gjilanin d.m.th. Anamoravën, ka me qenë botimi i tretë i Fakultetit Islam që kushton 12.550 euro, po prej komunës kanë kërkuar vetëm shumën 4500 euro d.m.th. vetëm për botimin, se pjesën tjetër që kushton shumë e më shumë ata do ta bëjnë bashkë me anëtarët e Republikës së Turqisë, që ata veç do të ndihmojnë e mendoj që për neve është një lehtësim shumë i madh e që ndoshta veç unë ju kam premtu edhe anëtarëve të komitetit që herën tjetër do të mundohem që të bëjnë botim edhe për pjesët tjera të projekteve që ne veç kemi filluar me i zhvillu.

***Me 23 vota për miratohet Ndarja e mjeteve financiare për deshifrimin dhe përkthimin e mbishkrimeve në Gjuhën Osmane në gur-varret në Regjionin e Anamoravës (Gjilan, Viti, Kamenicë).***

* 1. **Informatë për suksesin në gjysmë vjetorin e parë të vitit shkollor 2020/2021 dhe fillimin e gjysmë vjetorit të dytë**

**Nevzat Isufi:** sa i përket kësaj informate për periudhën e parë të vitit shkollor 2020/2021 në kohën e pandemisë Covid -19, do të thosha se me që kemi të bëjmë me një periudhë të plotë mësimore të zhvilluar në kohë pandemie, hartimi i një informate për procesin mësimore do të ishte dashur të bëhej me shumë kujdes, sepse do të mund të identifikoheshin problemet, vështirësitë dhe sfidat në raport me periudhat tjera të mëhershme, kur nuk kishte pandemi. Me këtë krahasim do të mund të shihej sa ka ndikuar pandemia në procesin mësimor, kur e dimë se ajo ka ndikuar në të gjitha sferat e jetës, kështu arsimi më së paku do të mund të bënte përjashtim.

Por kjo informatë përgjithësuese nuk na jep mundësinë për të parë këto rezultate, sepse nuk na jepet asnjë krahasim as me vitin e kaluar e as me ndonjë periudhë tjetër.

Në kuadër të grumbullimit dhe përpunimit të informacioneve të përditësuara për gjendjen e pandemisë në institucioneve arsimore , do të duhej përditësuar edhe këto të dhëna krahasuese për gjendjen para pandemisë dhe kohën pas pandemisë, që janë me interes si për nxënësit, për prindërit, shkollat, por edhe për ne si Kuvend, në mënyrë që të dimë çfarë gjendje kemi në arsim aktualisht në komunën tonë, sepse krejt jemi të vetëdijshëm që si në komunë ashtu edhe në gjendjen në vend arsimi nuk është në gjendje të mirë.

Sipas kësaj informate, gjatë kësaj periudhe pandemike kemi pasur 142 mësimdhënës të infektuar me virusin Covid-19, ndërsa në faqen e fundit të kësaj informate thuhet se ka pasur angazhim për zëvendësim të mësimdhënësve por nuk tregohet sa mësimdhënës janë zëvendësuar, prandaj do të dëshiroja ta di drejtor a e dini numrin e saktë të zëvendësimeve?

Nuk kam njohuri për shkollat tjera, por e di se në shkollën time ka pasur rreth 15 mësimdhënës, të infektuar, ku përpos faktit që askush nuk është interesuar për ta dhe gjendjen e tyre, pjesa dërmuese e tyre nuk janë zëvendësuar, që rezulton se shumica e orëve mësimore të tyre janë të humbura. Kjo më ngre mua dilemën nëse ka ndodhur kështu edhe me mësimdhënësit e tjerë?!

Nëse ka pasur një numër kaq të madh të mësimdhënësve të infektuar, të cilët kanë munguar në mësim me ditë e javë, shtrohet pyetje pse nuk kemi një tabelë ose së paku numrin e përgjithshëm të orëve të humbura, të cilat drejtpërdrejtë ndikojnë edhe në mbarëvajtjen e mësimit dhe suksesin e nxënësve.

Në këtë informatë përmendet mbështetja permanente e institucioneve arsimore dhe nxënësve me teknologji informative, inventar e materiale didaktike, por nuk keni përmend asnjë shifër e kjo e bënë jo objektive këtë informatë.

Po ashtu përmenden edhe trajnimet për zhvillim profesional të edukatorëve dhe mësimdhënësve, por po ashtu nuk kemi asnjë shifër.

Grafikonet për suksesin pozitiv dhe negative dhe mungesat e nxënësve, sipas niveleve të shkollimit jepen dhe mirë që janë bërë, por pa krahasim me të njëjtën periudhë të vitit të kaluar, me ç’ rast do të kishim një pasqyrë më të saktë se sa ka ndikuar situata pandemike, nëse jemi më mirë apo më keq, por një krahasim të tillë nuk ka.

Te nota mesatare me qëllim që të dalë një mesatare më e mirë, është llogaritur për të gjitha nivelet e shkollimit bashkë, ndërsa po të shikohet në bazë të tabelës kemi mesatare diametralisht të kundërta nga njëri nivel në tjetrin.

Përmendet fakti se kemi, jemi të gatshëm të përballemi me sfida, por praktikisht nuk kemi identifikim të këtyre sfidave. Po përmend faktin që shkolla ku punoj unë është dashur të pres që nga 18-19 gushti e deri në dhjetor për të rregulluar kulmin e dëmtuar nga era, ndërsa nga shirat për këtë periudhë janë dyfishuar e trefishuar dëmet në këtë shkollë edhe ashtu ndër më të vjetrat dhe më të dëmtuarat në qytet. Kjo tregon se sa mirë po ia dilni me sfidat.

Si duket sfiduese mbetet edhe më tutje çështje e zgjedhjes së drejtorëve, nuk kemi konkurse prandaj edhe më tutje shumica e shkollave mbeten ende me ushtrues të detyrës të drejtorëve, ose drejtorë me mandate të skaduara.

Këto dhe sfida të tjera askund nuk përmenden në këtë informatë, në qoftë se nuk i përmendim problemet kjo nuk do të thotë ato nuk ekzistojnë dhe janë të tejkaluara, përkundrazi ato vetëm sa rriten e bëhen edhe më të mëdha, nëse i neglizhojmë dhe nuk provojmë t’i zgjidhim.

Për këtë arsye mendoj se kjo informatë ka shumë mangësi dhe si e tillë është e pa plotë dhe sipërfaqësore.

 **Nazim Gagica:** neve na është kërkuar informatë nuk na është kërkuar raport, raportin prej 22 faqeve të detajuara në detaje ne e kemi dorëzu dhe për interesimin tuaj kujt i duhet mund ta marr, është drejtori i administratës dhe mundet me shtjellu me ba krahasime, por informata për raportin e suksesit ne e kemi sjell kështu sipas kërkesës që është bërë në KPF.

Janë këta mësimdhënës të infektuar të paraqitur sipas asaj që u përmend këtu nga parafolësi janë 178 mësimdhënës të cilët janë zëvendësuar në kohë pandemie, jemi komuna e vetme në Republikën e Kosovës që i kemi paguar zëvendësimet.

Është komuna e vetme që ka bërë pagesat e mësimdhënësve rezident siç thatë edhe ju i nderuar profesor që tha e kam bërë një kërkesë për pagesë shtesë që kemi bërë pagesa mësimdhënësve të cilët janë angazhuar shtesë për të mbajt mësim me nxënësit e tyre ndër ta jeni edhe ju.

U përmend këtu rreth aktiviteteve ne në këtë raport si informatë si Komunë e Gjilanit krenohemi ku jemi komuna e vetme në Republikën e Kosovës që në kohë pandemie përkundër sfidave, përkundër infeksioneve të paraqitura Komuna e Gjilanit nuk e ka mbyll asnjë shkollë.

E kemi filluar procesin mësimor me orar të rregullt dhe orar të plotë si komuna e vetme në Republikën e Kosovës dhe tash e një muaj ne nuk kemi pas asnjë rast të infektuar kjo është për admirim kjo është informatë.

Raporti i suksesit ju lutemi jemi në rrethana pandemie dhe në qoftë se kërkojmë tash detaje për suksesin, për cilësinë në këto rrethana kur shkollat e mesme kanë punuar një javë në shtëpi një javë janë munduar me punu online.

Por angazhimi i mësimdhënësve, përkushtimi i tyre edhe i menaxhmentit të shkollës është për admirim në këto rrethana pandemie është bërë më e mira e mundshme në rrethana të kohës, në rrethana të cilat kemi kaluar, në rrethana të pazakonta për çka unë falënderoj secilin mësimdhënës veç e veç për kontributin e dhënë.

Për raportin nëse doni raportin thashë ne e kemi të gatshëm dhe aty mundemi të bëjmë krahasime, por meqë është kërkuar si informatë ne e kemi sjell si informatë në vija të trasha por për detaje i gjeni në raportin final.

***Me 18 vota për miratohet Informata për suksesin në gjysmë vjetorin e parë të vitit shkollor 2020/2021 dhe fillimin e gjysme vjetorit të dytë.***

* 1. **Vendim për lirim nga obligimi i taksës komunale për bizneset që operojnë në territorin e Gjilanit**

***Të gjithë janë për Vendimin për lirim nga obligimi i taksës komunale për bizneset që operojnë në territorin e Gjilanit.***

 **2.10 Plotësimi i vendimit për emërtimin e sheshit “Qahil Agushi”në fshatin**

**Zhegër me 01.Nr.016-88923 të datës 29.09.202**

 ***Me 18 vota për miratohet Plotësimi i vendimit për emërtimin e sheshit “Qahil Agushi” në***

 ***fshatin Zhegër me 01.Nr.016-88923 të datës 29.09.2020.***

**3.Të ndryshme**

**Arta Haziri-Nuhiu:** pikërisht emri i vendosur nga këshilli i fshatit Zhegër që ka ardhur për propozimin na ka bërë të kuptojmë që këshilli i fshatit ka luajt një rol shumë të rëndësishëm.

Desha me pyet kryetarin kur mendon me vazhdu procesin kur dihet se shumë fshatra ende nuk e kanë zgjedhur këshillin dhe t’u e pa një rol shumë të rëndësishëm nga këshilli i fshatrave ndoshta edhe shumë lagje të Gjilanit që janë ende mungon, tu e pa tash që fushata veç po funksionon edhe për zgjedhje nuk besoj që koha e pandemisë duhet me ndalu procesin e këshillit të fshatrave.

E kam edhe një pyetje për drejtorin, drejtor desha të ju pyes kur po mendoni me i kthye nxënësit e shkollave të mesme për mësimin fizik, tu e pa që efekti online nuk është duke pasur rezultate dhe efikasitet?

**Fitim Guda:** drejtor edhe unë kam një pyetje pak më specifike, unë para një jave e kam marr një peticion prej 96 familjarëve të asaj rrugës përballë shkollave të mesme edhe ata janë të shqetësuar shumë se 96 familjeve ju është rreziku ekzistenca e tyre, lokalet që i kanë përballë ........?

Si qëndron puna me këtë sistemin dhe me këtë kampusin e shkollave të mesme të mbyllura, a ka në Kosovë najkun, sa është kontrata me kohë, që keni me operatorin ekonomik edhe a ka ndonjë mundësi apo ndonjë alternativë që me u kthy në normalitet, mos me u rreziku ato 96 familje për hir të interesit s’po di të kujt ?

**Krenare Latifi-Kçiku:** pa dashtë me politizu por në takimet që kemi mbajt këto ditë në veçanti me banorët e fshtait Pogragjë po ju njoftoj me brengat dhe nevojat e fshatit Pogragjë.

Pogragja vazhdon të ketë probleme me ujin e pijshëm ku është një problem jetik për banorët e fshatit Pogragjë, andaj kërkoj nga komuna dhe Hidromorava ta trajtojnë këtë problem dhe një problem tjetër ku në fshatin Pogragjë d.m.th. në Ambulancën e fshatit ka kohë të gjatë që nuk ka mjet aty andaj kërkoj prej drejtorëve dhe prej komunës të marrin diçka në këtë drejtim ?

**Avdyl Aliu:** atëherë falënderoj kolegen për pyetjen, e kemi edhe kolege të komisionit ku jemi bashkë dhe anëtarët tjerë kemi bërë një punë të mirë, deri kur i kemi pas kushtet kemi pas filluar me zgjedhjen e këshillave aty kur ka pas skadu mandati 4 vjeçar, po ka pas edhe të atillë që nuk i kemi zgjedh ende.

Edhe tash si kemi bërë zgjedhjet ende nëpër lokalitete siç e dini shkaku i pandemisë tash nuk lejohen grumbullime dhe zgjedhjet i bëjmë me prani të madhe diku 200- 300 njerëz që nuk është e lejuar tani.

Presim tash me kalu pandemia dhe me vazhdu aty ku kemi mbet shumë prej tyre ju ka skadu tash afati po kemi kërku mirëkuptim prej tyre që me vazhdu këtë fazë me vazhdu punën ku kanë qenë shumë të nevojshëm për komunën, kështu që presim me u kriju kushtet dhe me vazhdu.

**Nazim Gagica**: po shqetësimi i Artës natyrisht që ka qenë edhe shqetësimi ynë dhe ne që tani kemi filluar gjitha përgatitjet për kthimin e nxënësve të shkollave të mesme me prezencë fizike në shkollë.

Ne nga java e ardhshme kemi me ju rekomandu drejtorëve të 4 shkollave gjimnazeve, shkollës së ekonomisë dhe mjekësisë për të nxjerrë orarin e ri në mënyrë që nxënësit të kthehen të gjithë në shkollë me prezencë fizike dhe kjo do të ndodh shumë shpejt nga java e ardhshme do të fillohet, ndërsa sa i përket pyetjes së z. Guda rreth kampusit është një projekt i lidhur përmes partneritetit privato-publik dhe varet kontrata si është lidh, po unë ju sugjeroj që t’i drejtoheni Drejtorisë për Zhvillim Ekonomik për informata.

**Arbër Ismajli:** po faleminderit Krenare për informatën që në Pogragjë mungon unë tash në këto momente e përcjella te drejtori i Shëndetësisë dhe po besoj që prej javës tjetër do të shkon mjeku gjithashtu e njoftova edhe drejtorin e Hidromoravës për problemet që ka Ambulanca.

**Procesmbajtësja Kryesuesja e KK-së**

**Arbëresha Ismaili- Hyseni Shpresa Kurteshi- Emini**